text:
OBADDE okimanyi nti abakazi basanyukira nnyo omusajja asula ng‛akukuta? N‛asula ng‛akwata wano na wali, ate bwe yeekyusa n‛anyumya akaboozi, bw‛amala n‛anyumya emboozi eya bulijjo, n‛ateesa ne munne n‛amuweeweeta n‛ebirala?.
Ye muliyo mutya batabani bange? Mwebale okufaayo okulabirira bannammwe n‛okubalaga essanyu.
Naye waliwo ku mmwe abayize omuze gw‛obutafaayo kusanyusa bannammwe nga muli eyo mu byammwe.
Kye mulina okumanya nti teri mukazi ayagala omusajja atafaayo kumuwa ssanyu. Omusajja eyeebaka emboleera mbu kubanga mukoowu aleetera munne ebizibu by‛okuwankawanka.
Abakazi abo beetegeka nnyo nga bagenda okuyingira obuliri n‛abaagalwa baabwe, nga kye banoonya be basajja okusikirizibwa okulaba ebiri mu luwombo lwe baba babategekedde.
Bava mu kwesala enjola mu biwato, baabo mu kwesiba obutiiti, mu kukuuma ebbugumu mu bisambi, naye ate nga baasookera mu kukyalira nsiko.
Kale okwebaka n‛omukazi alina oluwombo olunyuvu bwerutyo ggwe n‛odda mu kufuluuta ng‛owoza okooye, kinyiiza abakazi. Kifaanana n‛okuterekera omuntu emmere n‛atyagirya!
Naye omusajja asanyusa abakazi, y‛oyo ayingira obuliri, n‛atandika okwetala.
Akwata wano akwata wali....! Sseppulingi zonna n‛azikwatako n‛alaba munne bwe yategana...!
Ye nno bwateekako okusiima ebyo by‛aba akutteko oba byalabye mu kunyumya akaboozi, wamma gubula asala.
N‛olwekyo abasajja muyige okutala nga muli mu buliri. Mulye bye babaterekedde. So si ebyo bya kwebaka ne mutekyusa oba obutadda ngulu, okutuusa obudde bwe buvaako eddiba!


c: text/html

text:
Olukungaana lwabavubuka ba DP mu Buganda olubadde ku sharing Hall e Nsambya lusambaze ebyogerwa nti ekibiina kirimu enjawukana nga zituuse nemubakulembeze. Omumyuka w’ekibiina Ssebuliba Mutumba agamba nti buli ayagala okwesimbawo waddembe okuvaayo essawa eno. Gyebuddeko omukulembeze w’ekibiina Nobert Mao yategeeza nga bwewaliwo abatandise okulangirira abakulembeze mu Buganda mu ngeri emennya amatteeka. Olukungaana luno lwetabiddwako eyali Vice President Gilbert Bukenya, Loodi Meeya Erias Lukwago, Al hajj Nasser Ntege ssebagala saako abavubuka ba NRM abeeyita abaavu.
Posted 23 hours 38 min ago..

robotstxt: allowed

filter: keep


text:
Olubereberye
Essuula 16
1 Salaayi, mukazi wa Ibulaamu, n'atamuzaalira baana: era yalina omuzaana, Omumisiri, erinnya lye Agali.
2 Salaayi n'agamba Ibulaamu nti Laba nno, Mukama anziyizza okuzaalanga; nkwegayiridde, yingira eri omuzaana wange, mpozzi ndifuna abaana mu ye. Ibulaamu n'awulira eddoboozi lya Salaayi.
3 Salaayi, mukazi wa Ibulaamu, n'atwala Agali, Omumisiri, muzaana we, Ibulaamu bwe yali yaakamaze emyaka ekkumi okutuula mu nsi ya Kanani, n'amuwa Ibulaamu musajja we okuba mukazi we.
4 N'ayingira eri Agali, naye n'aba olubuto: awo bwe yalaba ng'ali lubuto, mugole we n'anyoomebwa mu maaso ge.
5 Salaayi n'agamba Ibulaamu nti Okwonoona kwange kube ku ggwe: nakuwa omuzaana wange mu kifuba kyo; kale bwe yalaba ng'ali lubuto, ne nnyoomebwa mu maaso ge: Mukama atusalire omusango nze naawe.
6 Naye Ibulaamu n'agamba Salaayi nti Laba, omuzaana wo ali mu mukono gwo; mukolere ekifaanana ekirungi mu maaso go. Salaayi, n'amujoganga, n'adduka mu maaso ge.
7 Ne malayika wa Mukama n'amulabira awali oluzzi olw'amazzi mu ddungu, oluzzi oluli mu kkubo ng'ogenda e Ssuuli.
8 N'ayogera nti Agali, muzaana wa Salaayi, ova wa? era ogenda wa? Naye n'ayogera nti Nziruka mu maaso ga mugole wange Salaayi.
9 Ne malayika wa Mukama n'amugamba nti Ddayo eri mugole wo, ogonde wansi w'emikono gye.
10 Era malayika wa Mukama n'amugamba nti Ndyongera nnyo ezzadde lyo, n'okubala ne litabalika olw'obungi.
11 Era malayika wa Mukama n'amugamba nti Laba, oli lubuto, era olizaala omwana wa bulenzi; era olimutuuma erinnya Isimaeri, kubanga Mukama awulidde okubonyabonyezebwa kwo.
12 Era aliba ng'entulege mu bantu; omukono gwe gunaalwananga na buli muntu, n'omukono gwa buli muntu gunaalwananga naye; era anaatuulanga awali baganda be bonna.
13 N'ayita erinnya lya Mukama eyayogera naye, nti Ggwe Katonda alaba: kubanga yayogera nti N'okutunula ntunuulidde oyo andaba?
14 Oluzzi kyerwava luyitibwa Beerirakairo: laba, luli wakati wa Kadesi ne Beredi.
15 Agali n'azaalira Ibulaamu omwana; Ibulaamu n'atuuma omwana we, Agali gwe yazaala, erinnya lye Isimaeri.
16 Ibulaamu yali yaakamaze emyaka kinaana mu mukaaga, Agali bwe yazaalira Ibulaamu Isimaeri.


text:
“EKIZIBU ekyatutuukako ewaffe eyo ndowooza wakitegeera, sandyagadde kukyogerako nga tuli wano anti nga bw’omanyi ekyo tukiyita kizibu kubanga kirimu okwegendereza kunene”, Ebyo ssaalongo Ziraba abigamba musangi we Kapere nga batudde awantu mu katale e Wobulenzi.
Twaleka Kapere abitaddemu engatto okugenda ewa musangi we amanyire ddala oba yazaala abalongo. Baagwahhanako mu katale buli omu ne yeekanga munne.
Okusinziira ku mizizo gy’abalongo tewaali yakwata munne mu ngalo, mbu abalongo bookya.
Wadde ekyo kyali bwe kityo, ye Kapere yamanya nti kyali kituufu ddala musangi we yali azadde abalongo.
Nga bakyali mu kafubo e Wobulenzi, ssaalongo yagenda mu maaso n’okutegeeza Kapere ng’ekizibu ekyabatuukako bw’ategeka okukyebuuzaako mu bakulu b’eddiini abatwala ekitundu ekyo. Wano teyayagala kumutegeeza butereevu nti yali ategeka kubatiza baana abo.
Kapere teyatuuka waka kulaba ku baana bw’atyo n’addayo e Nakaseke ng’amaze okutegeera ekituufu.Ziraba ng’azzeeyo yasanga mwannyina Nakijoba mutaka nga ne mulamu we nnaalongo amaze okumuyitira mu ntegeka zonna ez’okumala abaana mu buwangwa.
Oluvannyuma lwa ssaalongo ne mwannyina okubuuzaganya, nnaalongo yayanja ensonga ze. “Otyo, ono alyose n’akomawo ng’okyaliwo bino tubimalirize, nze siwakanya kya kubatiza baana mu Klezia, kituufu nnyo, wabula mulamu nga bw’omanyi ebizibu by’abalongo twandisoose kubamala mu mpisa ya nsi n’oluvannyuma ne tubabatiza, olabye otya?
NAKIJOBA: Mu butuufu ekyo bwe kyandibadde wabula nze mu kulaba kwange ssaalongo si mwetegefu kugenda mu bya kuzina balongo nga si babatize, sinakindi n’ebyokubamala mu buwangwa tabirowoozaako.
NNAALONGO: Kale tukole nga bw’akirowooza naye ebiriddirira yeenenyanga yekka.” Akolimye.
NAKIJOBA: Ekyo kiringa kya kuddiriza baana lulimi, mulamu, bwe tusalawo nti tusooka kubatiza nga tugenda n’ekyo kubanga eddiini nkulu okusinga emizizo gyaffe.
Ssaalongo yabiyingiramu n’etegeeza ng’okusalawo kwe bwe kwali okw’enkomeredde nti abaana balina kusooka kubatizibwa. “Mu bbanga lya wiiki bbiri okuva kati, abaana tujja kubabatiza era nze awo we ndikoma,” Ssaalongo ayogedde. Olwamala okwogera ebyo n’ayita mwannyina ebweru babeeko bye boogera.
“Baaba okimanyi nti twaggwesaawo dda bakadde baffe n’abasika b’abasika ba maama tetumanyi gye bali ate ku ludda lwa mulamu wo, n’ababe baafa olwo eky’okumala abalongo kiba kyetooloolera ku baki? Nze bino eby’okukooloobya ennyimba nga muk’omwana bakoonagana ebyensuti ne ssezaalawe sibikkiririzaamu era ne Klezia ebigaana.
Tujja kubatiza baana nga biggwa,”Ssaalongo avuddeyo.
NAKIJOBA: Ky’ogamba kituufu nange nkuwagira era abalongo bangi abayisiddwa mu ngeri eyo ne batatuukako kintu kyonna, ye abaffe omuntu bw’aba ow’okufa eky’okubamala kimugaana?”Nakijoba awagidde. Tusigadde kubatiza baana baffe ekiba kibe. Linda ebijja.


text:
Bya MOHAMMED SS ENDEGEYA B.
OMUSAJJA agambibwa okukuba omwana we empiso y’obutwa n’amutta akwatiddwa.
David Matunda, bba wa Rose Mary Matunda owa LC3 y’e Kigumba Town Council, y’agambibwa okutta omwana gwe yazaala mu muk’omusajja.
Kigambibwa nti Kigumba, nga musuubuzi, yazaala omwana mu mukyala wa kansala akiikirira abalema mu Town Council y’e Kigumba amanyiddwa nga Jeremia Adorwa ow’oku kyalo Jeje mu Kigumba mu disitulikiti y’e Masindi.
Adorwa yannyonnyodde nti yakwata Matunda ne mukyala we Margaret Atiru nga December 23 omwaka oguwedde nga bali mu mmotoka wabula omusajja n’adduka.
Agamba nti yagenda ku poliisi okwekubira enduulu ne babituulamu nga bali n’atwala poliisi eno era omukyala ono n’ayatulira omwami we Adorwa ng’omwana bw’atali wuwe era ne Matunda n’akkiriza nti omwana wuwe ne yeeyama okumulabirira.
Wabula wiiki ewedde ku Mmande Matunda yayita Atiru ku ssaawa nga 2:00 ez’ekiro nti amuleetere ku mwana amulabeko.
Omukyala yajja n’amusanga mu mmotoka ku galagi ya Bagada e Kigumba n’amuwa emitwalo etaano nti agende azivungise n’amulekera omwana.
Omukazi annyonnyola nti, “nnanoonya cengi ekiro n’ambula kwe kukomawo kyokka ne mpulira ng’emmotoka ewunya eddagala ng’ate omwana akaaba nnyo kwe kumuwa ebbeere kyokka n’aligaana ne nzira awaka kyokka ng’omwana yeeyongera kukaaba.
Bwe nnalaba omusaayi kwe kumukebera ku kabina nga waliwo we bava okufumita empiso.” Omwana ono abadde ow’emyezi 3 baamututte mu ddwaaliwo ng’embeera mbi n’afa ku ssaawa 6:00 ogw’ekiro.
Atiru yategeezezza nti yatandika okwagala Matunda mu 2013. Adorwa agamba nti yaakamala ne mukyala we emyaka 14 nti era yamusonyiwa n’akkiriza n’okubeera n’omwana nti naye yeewuunyizza omusajja okutta omwana we.
Matunda, poliisi yamukwatidde mu disitulikiti y’e Masindi ng’agezaako okulinnya pikipiki emutwale e Hoima.
Atwala poliisi y’e Kiryandongo, Patrick Byaruhanga yagambye nti Matunda ali ku poliisi e Kiryandongo ng’okunoonyereza kugenda mu maaso.
N’agattako nti nti baatutte ekibumba ky’omwana e Wandegeya okwongera okwetegereza ekyamusse era bwe bakizuula nti Matunda yatta omwana we waakuvunaanibwa.


text:
ZE Robinah Nakafeero 42, mbeera Kiteredde mu disitulikiti y’e Kyankwanzi. Baze yanfaako oluvannyuma lw’emyaka 14 nga tuli mu bufumbo era n’andekera abaana mukaaga.
Yafiira mu bulumi bungi olw’endwadde ezitali zimu ezaamulumira ebbanga. Yatawaanyizibwa nnyo omusujja n’ekifuba kyokka ye yaliyitanga ddogo.
Wabula oluvannyuma lw’emyaka 10 ng’amaze okufa nga n’abaana bakuze, omubiri gwange gwatandika okunafuwa. Endwadde ezitali zimu zaatandika okunnumba omuli ekifuba n’omusujja. Bwe nnagendako mu ddwaaliro, bampa amagezi nkeberebwe omusaayi gye baazuulira nga nnina akawuka.
Nnakiriza mangu obulwadde kubanga bwe nnajjukira abakazi taata w’abaana be yali apepeya nabo ku kyalo, baali baafa mu ngeri y’emu etaategeerekeka.
Abasawo banteeka mangu ku ddala erinnyambye okunkuma nga ndi mulamu.
Mbadde mmaze ebbanga eriwera nga nneekuumye kyokka ebbanga ttono eriyise waliyo omusajja eyantuukirira ku nsonga z’omu-
kwano.
Yansuubiza okumbikka omukwano okutuusa lwe nnamukkiriza. Wabula ate omukwano ogw’ekika kino gulabika nga gwongedde kunafuya bulamu bwange olw’ensonga nti munnange ono bye yansuubiza byakoma mu bigambo.
Nnazaalayo bbebi era kati wa myazi munaana, kyokka okuva lwe nnamuzaala siddangamu kufuna mirembe era obulamu bwange okutwalira awamu tebweyagaza.
Siva ku kitanda olw’endwadde ezirabika nga zinzimbyeko akayumba. Kino kivudde ku butafuna byakulya ebizimba omubiri bimmala oluvannyuma lw’okuzaala.
Mu kiseera kino nneetaaga okulya obulungi okusobola okudda mu mbeera ate nga ddala obusobozi tebuliiwo. Nsaba okunziruukirira ku ssimu;0772161773.


text:
Essuula 4
1 Kale, ab'oluganda, ebisigaddeyo, tubeegayirira tubabuulirira mu Mukama waffe Yesu, nga bwe mwaweebwa ffe bwe kibagwanira okutambulanga n'okusiimibwanga Katonda, era nga bwe mutambula; okweyongerangako nate.
2 Kubanga mumanyi ebiragiro bwe biri bye twabalagira ku bwa Mukama waffe Yesu.
3 Kubanga ekyo Katonda ky'ayagala, okutukuzibwa kwammwe, okwewalanga obwenzi;
4 buli muntu ku mmwe okumanyanga okufuga omubiri gwe ye mu butukuvu n'ekitiibwa,
5 si mu mululu ogw'okwegomba, era ng'amawanga agatamanyi Katonda;
6 alemenga okuyingirira muganda we newakubadde okumusobyako mu kigambo ekyo: kubanga Mukama waffe awalana eggwanga ery'ebyo byonna, era nga bwe twasooka okubabuulira n'okutegeereza ddala.
7 Kubanga Katonda teyatuyitira bugwagwa, wabula mu butukuvu.
8 Kale agaana tagaana muntu, wabula Katonda, abawa Omwoyo gwe Omutukuvu.
9 Naye okuwandiikirwa ku by'okwagalanga ab'oluganda okwo temukwetaaga: kubanga mmwe mwekka mwayigirizibwa Katonda okwagalananga;
10 kubanga n'okukola mukola bwe mutyo ab'oluganda bonna ab'omu Makedoni yonna. Naye tubabuulirira ab'oluganda, okweyongeranga okusukkirira;
11 era mwegombe okukkakkananga, n'okukolanga ebyammwe mmwe, n'okukolanga emirimu n'emikono gyammwe, nga bwe twabalagira;
12 mulyoke mutambulirenga mu mpisa ennungi eri ab'ebweru, nga temuliiko kye mwetaaga.
13 Naye tetwagala mmwe obutategeera, ab'oluganda, eby'abo abeebaka; mulemenga okunakuwala, era ng'abalala abatalina ssuubi.
14 Kubanga bwe tukkiriza nga Yesu yafa n'azuukira, era Katonda alireeta bw'atyo abeebaka ku bwa Yesu wamu naye.
15 Kubanga ekyo kye tubabuulira mu kigambo kya Mukama waffe, nga ffe abalamu abaasigalawo okutuusa okujja kwa Mukama waffe tetulisooka abeebaka.
16 Kubanga Mukama waffe yennyini alikka okuva mu ggulu n'okwogerera waggulu n'eddoboozi lya malayika omukulu n'ekkondeere lya Katonda: n'abo abaafiira mu Kristo be balisooka okuzuukira:
17 naffe abalamu abaasigalawo ne tulyoka tutwalibwa wamu nabo mu bire okusisinkana Mukama waffe mu bbanga: kale bwe tutyo tunaabeeranga ne Mukama waffe ennaku zonna.
18 Kale musanyusaganenga mwekka na mwekka n'ebigambo bino.


text:
“SHA, ago amanya ag’ekikadde bakyagatuuma abaana ab’omulembe guno? Omwana wo nga bamuyita Veronika!” Nnaalongo bw’atyo alidde obuwuka ku linnya lya Veronika oluvannyuma lw’okutegezebwa ku mannya ag’obubatize Ziraba ge yalondera abalongo.
Ssenga Nalubowa naye eyali azze okulaba abalongo yali ku ludda lwa muwala we.
“Ssaalongo olaba otya singa Nakato tumutuuma Christine oba muyite Marialooza? Ago g’emannya ssenga g’ayagala okulondako limu.
NNAALONGO: Ssenga obadde tolonze bubi naye ku lwange omwana bandimutuumye Diana, liwulikika bulungi ng’omuntu alyogedde.
SSAALONGO: Kikafuuwe omwana okumutuuma Diana, erinnya eritalina makulu gonna mu ddiini yaffe waakiri tuyinza okumutuuma Christina eryo si bbi.
Mu kiseera kino ne Nakijoba w’atuukira. Amannya gonna tekuli lye yayagala. Yategeeza nga bwe waliwo amannya ag’omulembe agatuumwa abaana abawala ennaku zino gamba nga Fiona oba Dora.
KO SSAALONGO: Baaba ago siyinza kutawaana kugawaayo eri omusomesa kubanga nkimanyi tayinza kugakkiriza tegalina makulu mu ddiini yaffe.
“Kati nsazeewo, nja kutwala amannya ago mu bakulu balondeko lye basiima era okusalawo kwabwe kwe kujja okuba okw’enkomerero,” Ssaalongo ayogedde.
Enkeera Ziraba yaddayo ew’omusomesa bamalirize ensonga ezikwata ku kubatiza abaana. Yagenda n’olukalala lw’amannya, ge yali alonze aga nnaalongo n’aga mwannyina Nakijoba ssenga w’abaana ssaako erya Nalubowa.
Okutuuka ew’omusomesa baamutegeeza nga bwe yali atambuddeko nga gye yalaga asobola okumalayo wiiki ezisoba mu bbiri.
“Genda olabe Faaza butereevu ensonga yo ajja kugikolako,” bwatyo mukyala musomesa bw’amuwadde amagezi.
Okuva ew’omusomesa ssaalongo Ziraba yaggukira mu kigo era Faaza gwe yaggukirako n’amutegeeza ogubadde. Yaggyayo olukalala lw’amannya n’alulaga omukulu.
“Ku gano kuliko amannya abiri gokka kwe tuyinza okulonda erimu lye tunaabatiza omwana, Christine ne Veronika. Kw’ago kwe tujja okulonda erimu gano amalala gasanyusa busanyusa tegalina makulu gali awo mpozzi n’erya Rosemary,:Faaza asazeewo.
Ssaalongo olw’okwagala okusanyusa ssenga Nalubowa yawaayo lya Christina. Wabula olunaku olw’okubatirizaako abaana terwasalibwawo nga Ssaalongo alina okumala okulaba abakulu abalala be kikwatako basalewo eky’enkomerero.
Diana ne Dora Faaza agafuuye n’ategeeza nga bwe gatalina makulu nga bwe kiri ku Veronika.
Nnaalongo omusuubira kukola ki ng’amannya ge gagaaniddwa?
Linda ebijja.


text:
Bya MUSASI WAFFE
MINISITA w’ebyettaka, Aidha Nantaba yeekokkodde enkwe eziri mu Gavumenti ezimutuusizza okufuna omusaala ogwa 18,000/- buli mwezi oluvannyuma lwa kkooti okuwa ekiragiro asasule nnannyini ttaka ensimbi obukadde 24 olw’okuzza abantu ku bibanja abaali bagobeddwaako.
“Kati mbonerezebwa kulwanirira muntu wa bulijjo naye waakiri okugenda mu kkomera naye sijja kukkiriza kwetaba na babbi ba ttaka nzikirize enguzi gye bansuubiza buli lunaku nve ku mulamwa gw’okulwanirira abanaku,” Nantaba bwe yategeezezza.
Yannyonnyodde nti afuna omusaala gwa bukadde 18,703,100/- buli mwezi. Ku zino asasulako ebbanja lya bbanka lya 8,783,805/- olwo kkooti n’emusalako obukadde musanvu, atereka 2,660,000/- buli mwezi mu kibiina ky’ababaka ba palamenti ekibayamba okwekulaakulanya kuno kw’ossa 241,200 ze bamusalako buli mwezi ezigenda mu kibiina kya NRM okuddukanya emirimu.
Agamba nti bw’ogatta ensimbi zino zokka ezimusalwako, zibeera 18,685,005/-olwo n’asigazaawo 18,095/- zokka era nga kino akituuseeko lwa kulwanagana na bannannyini ttaka abasengula abantu mu bukyamu.


text:
K’olonzize omanye okuli?
Okuli lugenda bici? Lugenda amadoso g’obulagirire bwenene abantu bakacîdosa. Nkaba okola ocidosize amadoso gashushine nagâ:
- Ka kwo binali Nyamuzinda anarhuhangayikire?
- K’ivita n’amalibuko byanacihwè?
- Gurhi bibâ erhi omuntu afâ?
- Ka hali obulangalire boshi boshi lugenda abàfîre?
- Gurhi nakashenga lyo Nyamuzinda anyumvirhiza?
- Gurhi nakajira lyo mbona omwishingo omu kalamo?
Ngahi wakalongeza amashuzo gaga madoso? Erhi wakaja omu nyumpa babikira ebitabu nisi erhi âha babiguliza, wanashanga amagana g’ebitabu abantu bacikubagira mpu byo birimw’amashuzo. Ci kwonene, kanji kanji ebyo bitabu binakapingana. Ebindi binakolesibwe kasanzi kaguma ci erhi hagera nsiku nsungunu, obulagirire bwabyo bunahwe, nantyo bashubi biyandika kundi kundi nisi erhi kubihinganula.
Ci kwonene, hali citabu ciguma cirimw’amashuzo gw’okucikubagirwa. Ciri citabu ciderha okuli. Yezu àbwira Mungu omu isala erhi: “Akanwa kawe kwo kuli.” (Yowane 17:17) Ene, rhumanyire oku ako Kanwa yo Bibliya Ntagatifu. Emyanzi ekulikire yakurhabala obone kwa bofofi amashuzo g’obwalagale n’okuli gali omu Bibliya lugenda ago madoso gali ahâla nyanya.
Ka kwo binali Mungu anarhuhangayikire?
BULYA GURHI RHWANKACIDOSA ERI IDOSO: Igulu rhulamiremwo liyunjwiremw’abantu barhagwerhi bonjo n’obushinganyanya. Madîni manji gayigiriza mpu ago malibuko gali garhugwarha buli bulonza bwa Nyamuzinda.
GURHI EBIBLIYA EYIGIRIZIZE: Mungu arhalerha amagalugalu. Olwandiko lwa Ayubu 34:10 ludesire erhi: “Muyegûle kùli na Nyamuzinda amagalugalu; ow’enyanya aba mushinganyanya.” Nyamuzinda agwerhe omuhigo gw’obuzigire kuyerekera abantu. Co carhumâga Yezu arhuyigirizâ mpu rhukashenga ntya: “Larha, oli omu mpingu, …obwami bwawe buyishe. Obulonza bwawe bube en’igulu nk’empingu.” (Mateyo 6:9, 10) Nyamuzinda anarhuhangayikire bwenene, co carhumaga ajira ecijiro cinene bwenene lyo ahikiriza omuhigo gwage.—Yowane 3:16.
Ocibisoma Omurhondêro 1:26-28; Yakobo 1:13; na 1 Petro 5:6, 7.
K’ivita n’amalibuko byanacihwè?
BULYA GURHI RHWANKACIDOSA ERI IDOSO: Ivita ligenderire okuniga abantu magana garhaganjwà. Amalibuko gali garhuhikira rhweshi rhweshi.
GURHI EBIBLIYA EYIGIRIZIZE: Mungu alaganyize amango alerha omurhula omw’igulu lyoshi. Omu Bwami bwage buderhwa burhegesi bw’empingu, abantu barhakaciyiga “okulwa ivita (NW).” Ahali h’okulwa ivita, “engôrho zabo bazitulemwo enfuka.” (Izaya 2:4) Mungu ayishimalîriza ngasi cijiro c’okubula obushinganyanya n’amalibuko goshi. Ebibliya elaganyize erhi: “[Nyamuzinda] ahorhôla ngasi mulenge gubali omu masu: olufû ntalo lwacihabê; emishîbo n’endulu n’amababale birhakacihabâ bundi; bulya okwali burhanzi kwahwire.”—Amafulûlo 21:3, 4.
Ocibisoma Ennanga 37:10, 11; 46:9; na Mikeyo 4:1-4.
Gurhi bibâ erhi omuntu afâ?
BULYA GURHI RHWANKACIDOSA ERI IDOSO: Hofi amadîni goshi ganayigirize mpu hali iroho garhafà libâ endalala ly’omuntu lirya ligenderera okulama enyuma ly’okufâ kw’omubiri. Abandi bantu bayemire oku abàfîre bagwerhe obuhashe bw’okulibuza abazîne na kandi mpu Mungu anahane enkol’amaligo omu kuzilibuza ensiku n’amango omu muliro.
GURHI EBIBLIYA EYIGIRIZIZE: Erhi omuntu afâ, anafè loshi loshi. Olwandiko l’Omuhanûzi 9:5 ludesire erhi: “Abafîre…barhamanyiri cici.” Kulya kuba abafîre barhankamanya cici, barhankarhimanya nisi erhi kuhikirwa na kantu koshi koshi, barhankalibuza nisi erhi kurhabala ozîne.—Ennanga 146:3, 4.
Ocibisoma Omurhondêro 3:19 n’Omuhanûzi 9:6, 10.
Ka hali obulangalire boshi boshi lugenda abàfîre?
BULYA GURHI RHWANKACIDOSA ERI IDOSO: Rhulonzize okulama n’okucishingira akalamo haguma n’abazigirwa birhu. Birhankasomerana okubona rhucifinjire bwenene okushubibona benewirhu bâfîre.
GURHI EBIBLIYA EYIGIRIZIZE: Bantu banji bàfîre bayîshifuka. Yezu àlaganyîze oku “abali omu nshinda boshi barhengemwo.” (Yowane 5:28, 29) Lugenda omuhigo gwa Nyamuzinda gw’aha murhondêro, abo bantu bayishifulwà bayishibà n’obulyo bw’okulama omu igulu paradizo. (Luka 23:43) Hano eco ciragane c’amango gayishire cihikirizibwa, abantu bakenga Nyamuzinda bayishiba n’amagala nkana n’obuzine bw’ensiku n’amango. Ebibliya edesire erhi: “Abashinganyanya bo balya igulu, bo banalibêrakwo ensiku n’amango.”—Ennanga 37:29.
Ocibisoma Ayubu 14:14, 15; Luka 7:11-17; n’Ebijiro by’Entumwa 24:15.
Gurhi nakashenga lyo Nyamuzinda anyumvirhiza?
BULYA GURHI RHWANKACIDOSA ERI IDOSO: Omu madîni hofi goshi, abantu kushenga bashenga. Ci kwonene, banji banabone nka Nyamuzinda arhashuza amasala gabo.
GURHI EBIBLIYA EYIGIRIZIZE: Yezu àrhuyigirîzize mpu rhumanye rhwakagalukira-galukira ebinwa omu masala girhu. Aderha erhi: “Nka mwashenga, murhakazigi galukira-galukira ebinwa (NW).” (Mateyo 6:7) Nkaba rhulonzize Nyamuzinda ayumvirhize amasala girhu, rhukwaninwe okushenga omu njira ayemire. Lyo rhujira ntyo, rhukwaninwe rhuyige obulonza bwa Nyamuzinda na ntyo rhumushenge omu njira alonzize. Omu Maruba Marhanzi ga Yowane 5:14 rhusomire ntya: “Erhi rhwankamushenga akantu nk’oku alonzize, anarhuyumvirhize.”
Ocibisoma Ennanga 65:2; Yowane 14:6, 14; na Amaruba Marhanzi ga Yowane 3:22.
Gurhi nakajira lyo mbona omwishingo omu kalamo?
BULYA GURHI RHWANKACIDOSA ERI IDOSO: Bantu banji babà bayemîre oku enfaranga, okumanyikana, nîsi erhi iranga byanabalerhera omwishingo. Na ntyo, banacihangane okushimbulira ebyo bintu, ci buzinda barhimane oku nta mwishingo babwine.
GURHI EBIBLIYA EYIGIRIZIZE: Yezu àyerekîne enjira y’okubona omwishingo erhi aderha mpu: “Iragi lyabo abakenyi omu murhima.” (Mateyo 5:3) Rhwanaba n’omwishingo gw’okuli erhi rhwankacihangana okulwisa obukenyi bwirhu bw’emurhima; kwo kuderha ishali lirhu ly’obunyamûka ly’okumanya okuli kuyerekera Nyamuzinda n’omuhigo gwage guyerekire abantu. Oko kuli kuba omu Bibliya. Okumanya okuli kwanarhurhabala rhumanye bici biri by’obulagirire kwo binali na ebirhali by’obulagirire. Erhi rhwankaleka okuli kw’Ebibliya kulongole emihigo yirhu n’ebijiro birhu, rhwanaba n’akalamo kagwerhe omuhigo.—Luka 11:28.
Ocibisoma Emigani 3:5, 6, 13-18 na 1 Timoteyo 6:9, 10.
Ebinwa rhudesire âha nyanya kuli kutwa bofofi lugenda amashuzo g’Ebibliya kuli galya madoso ndarhu. K’olonzize omanye eyindi myanzi minji kulusha eyo? Ankaba oli muguma muli abo “bakenyi omu murhima,” kwo binali wanalonza okumanya binji kulusha. Nkaba wanacidosa agandi madoso gali nkâga: ‘Erhi ankaba Mungu anarhuhangayikire, bici byàrhumire aleka aga magalugalu n’amalibuko bigenderere eyi miaka yoshi yoshi? Gurhi nankajira lyo akalamo kw’omulala gwani kaba kinja kulusha?’ Ebibliya erimw’amashuzo goshi na kandi ga kusimisa lugenda aga madoso n’agandi manji kulusha.
Ci kwonene, bantu banji ene bali barhindira okusoma Ebibliya. Banakayibona nka citabu cinene bwenene na cizibu okuyumvikana. K’olonzize oburhabâle lyo ohasha okulonza amashuzo omu Bibliya? Abahamirizi ba Yehova banakolese njira zibirhi zankakurhabâla.
Enjira ya burhanzi hiri hitabu Ocishingire akalamo hano igulu emyaka n’emyaka! Ehyo hitabu hyayandisirwe mpu lyo hirhabala abantu bagwerhe emikolo minji bwenene babone amashuzo gw’obwalagale gali omu Biblia lugenda amadoso gw’obulagirire. Enjira ya kabirhi guli mupango gw’okuyiga Ebibliya aha kâ buzira kujuha. Muhamirizi wa Yehova muguma oshinganine okuyigiriza Ebibliya anakulambagirira aha kâ nisi erhi murhimanane ahandi hantu hakwanine na ntyo ngasi mugobe mwanashambâla oku myanzi y’Ebibliya omu kasanzi kasungunu. Emilioni y’abantu omu igulu lyoshi eri yayunguka kugerera kw’ogo mupango. Bantu banji bashwinja ebinwa omu njira y’okusimisa bwenene omu kuderha erhi: “Namabona okuli!”
Nta kandi kantu ka bulagirire bwenene rhwankabona karhalusire okuli. Okuli kw’Ebibliya kuli kwarhukûla omu buja bw’obukurungu, enyigirîzo z’okuvuruga obwenge n’omu boba. Okuli kunarhulerhere obulangalire, omuhigo omu kalamo n’omwishingo. Yezu àdesîre erhi: “Mwamanya okuli, n’okuli kwammurhenza omu buja.”—Yowane 8:32


text:
Amambuka ga Uganda gamanyiddwa olw’okuba n’omuwendo gw’abaana abangi abaliko obulemu ku mibiri gyabwe.
Obumu ku bulemu buno na ddala obw’amagumba busobola okuwonyezebwa era ekitongole ki ADINA Foundantion olw’akizuula ne kitandiika okuyamba abantu mu mambuuka okulongoosa abaana baawe.
Mu kiseera ate ekitundu kino wekibadde kisinga okubetagiira ate nabo ensawo zaabwe wezikalidde nga kati singa tewabaawo ky’amanyi kikolebwa ebiseera by’omumaaso eby’abaana bangi mu kitundu kino byolekeedde okugotaana.


text:
2 Bassekabaka
Chapter 13
1 Mu mwaka ogw’amakumi abiri mu esatu ogwa Yowaasi mutabani wa Akaziya kabaka wa Yuda Yekoyakaazi mutabani wa Yeeku n'atanula okufuga Isiraeri mu Samaliya n'afugira emyaka kkumi na musanvu.
2 N'akola ebyali mu maaso ga Mukama ebibi n'agoberera ebibi bya Yerobowaamu mutabani wa Nebati bye yayonoonyesa Isiraeri; teyabivaamu.
3 Obusungu bwa Mukama ne bubuubuukira Isiraeri, n'ebagabula mu mukono gwa Kazayeeri kabaka w'e Busuuli ne mu mukono gwa Benikadadi mutabani wa Kazayeeri ennaku zonna.
4 Awo Yekoyakaazi n'amwegayirira Mukama, Mukama n'amuwulira: kubanga yalaba okujoogebwa kwa Isiraeri kabaka w'e Busuuli bwe yabajooga.
5 (Awo Mukama n'awa Isiraeri omulokozi n'okuva ne bava wansi w'omukono gw'Abasuuli: abaana ba Isiraeri ne babeera mu weema zaabwe ng'olubereberye.
6 Naye ne batava mu bibi by'ennyumba ya Yerobowaamu bye yayonoonyesa Isiraeri, naye ne batambulira omwo: ne Baasera ne basigala mu Samaliya.)
7 Kubanga teyalekera Yekoyakaazi ku bantu wabula abasajja abeebagala embalaasi amakumi ataano n'amagaali kkumi n'abatambula n'ebigere kakumi; kubanga kabaka w'e Busuuli yabazikiriza, n'abafuula ng'enfuufu ey'omu gguuliro.
8 Era ebikolwa ebirala byonna ebya Yekoyakaazi ne byonna bye yakola n'amaanyi ge tebyawandiikibwa mu kitabo eky'eby'omu mirembe gya bassekabaka ba Isiraeri?
9 Yekoyakaazi ne yeebakira wamu ne bajjajjaabe; ne bamuziika mu Samaliya: Yowaasi mutabani we n'afuga mu kifo kye.
10 Mu mwaka ogw'amakumi asatu mu musanvu ogwa Yowaasi kabaka wa Yuda Yekoyaasi mutabani wa Yekoyakaazi n'atanula okufuga Isiraeri mu Samaliya, n'afugira emyaka kkumi na mukaaga.
11 N'akola ebyali mu maaso ga Mukama ebibi; teyava mu bibi byonna ebya Yerobowaamu mutabani wa Nebati bye yayonoonyesa Isiraeri: naye n'atambulira omwo.
12 Era ebikolwa ebirala byonna ebya Yowaasi ne byonna bye yakola n'amaanyi ge ge yalwanyisa ne Amaziya kabaka wa Yuda tebyawandiikibwa mu kitabo eky'eby'omu mirembe gya bassekabaka ba Isiraeri?
13 Yowaasi ne yeebakira wamu ne bajjajjaabe; Yerobowaamu n'atuula ku ntebe ye: Yowaasi n'aziikirwa mu Samaliya wamu ne bassekabaka ba Isiraeri.
14 Awo Erisa yali alwadde endwadde ye eyamutta: Yowaasi kabaka wa Isiraeri n'aserengeta gy'ali n'amukaabira amaziga n'ayogera nti Kitange, kitange, amagaali ga Isiraeri n'abasajja be abeebagala embalaasi!
15 Erisa n'amugamba nti Ddira omutego n'obusaale: n’addira omutego n'obusaale.
16 N'agamba kabaka wa Isiraeri nti Teeka omukono gwo ku mutego: n'aguteekako omukono. Erisa n'ateeka emikono gye ku mikono gya kabaka.
17 N'ayogera nti Ggulawo eddirisa ery'ebuvanjuba: n'aliggulawo. Awo Erisa n'ayogera nti Lasa: n'alasa. N'ayogera nti Akasaale ka Mukama ak'obulokozi, ke kasaale ak'obulokozi eri Obusuuli: kubanga olikuba Abasuuli mu Afeki okutuusa lw'olibamalawo.
18 N'ayogera nti Ddira obusaale: n'abuddira. N'agamba kabaka wa Isiraeri nti Kuba ku ttaka: n'akuba emirundi esatu n'alekera awo.
19 Omusajja wa Katonda n'amusunguwalira n'ayogera nti Wandikubye emirundi etaano oba mukaaga; kale wandikubye Obusuuli okutuusa lwe wandibuzikirizza: naye kaakano olikuba Obusuuli emirundi esatu gyokka.
20 Awo Erisa n'afa ne bamuziika. Era ebibiina by'Abamowaabu ne bazindanga ensi omwaka bwe gwayingiranga.
21 Awo olwatuuka bwe baali nga baziika omusajja, kale, laba, ne balaba ekibiina; ne basuula omusajja mu ntaana ya Erisa: awo omusajja nga kyajje akome ku magumba ga Erisa, n'alamuka n'ayimirira n'ebigere.
22 Kazayeeri kabaka w'e Busuuli n'ajoogera Isiraeri emirembe gyonna egya Yekoyakaazi.
23 Naye Mukama n'abakwatirwa ekisa n'abasaasira n'assaayo omwoyo eri bo, olw'endagaano ye gye yalagaana ne Ibulayimu ne Isaaka ne Yakobo, n'atayagala kubazikiriza, wadde okubagoba mu maaso ge mu biro ebyo.
24 Awo Kazayeeri kabaka w'e Busuuli n'afa; Benikadadi mutabani we n'afuga mu kifo kye.
25 Awo Yekoyaasi mutabani wa Yekoyakaazi n'aggya nate mu mukono gwa Benikadadi mutabani wa Kazayeeri ebibuga bye yali aggye mu mukono gwa Yekoyakaazi kitaawe ng'alwana. Yowaasi n'amukuba emirundi esatu, n'akomyawo ebibuga bya Isiraeri.


text:
1 Bassekabaka
Chapter 7
1 Sulemaani n'amala emyaka kkumi n'esatu ng'azimba ennyumba ye ye, n'amala ennyumba ye yonna.
2 Kubanga yazimba ennyumba ey'ekibira kya Lebanooni: obuwanvu bwayo bwali emikono kikumi, n'obugazi bwayo emikono amakumi ataano, n'obugulumivu bwayo emikono amakumi asatu, ku mbu nnya ez'empagi ez'emivule, emiti egy'emivule nga ziri ku mpagi.
3 N'ebikkibwako waggulu emivule ku mikiikiro ana mu etaano egyali ku mpagi; buli lubu kkumi na ttaano.
4 Era waliwo embu ssatu ezitunuulirwamu, n'eddirisa nga lyolekera ddirisa linnaalyo mu nnyiriri ssatu.
5 Era emizigo gyonna n'emifuubeeto nga gyenkanankana okutunuulirwamu: n'eddirisa lyayolekera ddirisa linnaalyo mu nnyiriri ssatu.
6 N'akola ekisasi n’empagi: obuwanvu bwakyo bwali emikono amakumi ataano, n'obugazi bwakyo emikono amakumi asatu; ne mu maaso gaazo kisasi: ne mu maaso gaazo mpagi na miti minene.
7 N'akola ekisasi ky'entebe w'abanga ayima okusalanga emisango, kye kisasi eky'emisango: era kyabikkibwako emivule okuva wansi okutuuka ku buziizi.
8 N'ennyumba ye gye yabeerangamu, oluggya olulala munda w'ekisasi, yali ya mulimu gumu na guli. Era n'akolera muwala wa Falaawo ennyumba, (Sulemaani gwe yali afumbiddwa,) okufaanana ng'ekisasi ekyo.
9 Ezo zonna zaali za mayinja ga muwendo mungi, ga mayinja mabajje, nga bwe gagerebwa agasalibwa n'emisumeeno, munda n'ebweru, okuva ku musingi okutuuka ku mayinja aga waggulu, era bwe gatyo n'ebweru okutuuka ku luggya olukulu.
10 N'omusingi gwali gwa mayinja ga muwendo mungi, amayinja amanene, amayinja ag'emikono kkumi, n'amayinja ag'emikono munaana.
11 Ne waggulu waaliwo amayinja ag'omuwendo omungi, amayinja amabajje, nga bwe gagerebwa, n'emiti egy'emivule.
12 N'oluggya olukulu olwetoolodde lwalina embu ssatu ez'amayinja amabajje, n'olubu lw'emiti egy'emivule; ng'oluggya olw'omunda olw'ennyumba ya Mukama, n'ekisasi ky'ennyumba.
13 Awo kabaka Sulemaani n'atuma n'aggya Kiramu mu Ttuulo.
14 Yali mwana wa mukazi nnamwandu ow'omu kika kya Nafutaali, ne kitaawe yali musajja ow'e Ttuulo, omuweesi w'ebikomo; era yajjuzibwa amagezi n'okutegeera n'obukabakaba, okukola emirimu gyonna egy'ebikomo. N'ajja eri kabaka Sulemaani, n'akola omulimu gwe gwonna.
15 Kubanga yaweesa empagi zombi ez'ebikomo, buli mpagi obugulumivu bwayo emikono kkumi na munaana: n'omugwa ogw'emikono kkumi n'ebiri gwetooloola zombi kinneemu.
16 N'akola emitwe ebiri egy'ebikono ebisaanuuse, okugiteeka ku ntikko z'empagi: omutwe ogumu obugulumivu bwagwo bwali emikono etaano, n'omutwe ogw'okubiri obugulumivu bwagwo emikono etaano.
17 Waaliwo ebitimba eby'omulimu ogulukibwa, n'emiggo egy'omulimu ogw'emikuufu, okuba ku mitwe egyali ku ntikko z'empagi; omusanvu bya ku mutwe gumu, n'omusanvu bya ku mutwe ogw'okubiri.
18 Bw'atyo bwe yakola empagi: ne waba embu bbiri ez'okwetooloola ku kitimba ekimu, okubikka ku mitwe egyali ku ntikko z'empagi: era bw'atyo bwe yakola omutwe ogw'okubiri.
19 N'emitwe egyali ku ntikko z'empagi mu kisasi gyali gya mulimu gwa bimuli bya malanga emikono ena.
20 Era ne waggulu waaliwo emitwe ku mpagi zombi, kumpi n'olubuto olwaliraana ekitimba: n'amakomamawanga gaali ebikumi bibiri, mu mbu okwetooloola ku mutwe ogw'okubiri.
21 N'asimba empagi ku kisasi kya yeekaalu: n'asimba empagi eya ddyo, n'agituuma erinnya lyayo Yakini: n'asimba empagi eya kkono, n'agituuma erinnya lyayo Bowaazi.
22 Ne ku ntikko z'empagi kwaliko omulimu ogw'ebimuli eby'amalanga: bwe gutyo omulimu gw'empagi bwe gwamalibwa.
23 N'akola ennyanja ensaanuuse ya mikono kkumi okuva ku muggo okutuuka ku muggo, neekulungirivu, n'obugulumivu bwayo bwali emikono etaano: era omugwa ogw'emikono amakumi asatu gwagyetooloola.
24 Era wansi w'omuggo gwayo okwetooloola waaliwo entaabwa ezaagyetooloola, emikono kkumi, nga zeetooloola ennyanja enjuyi zonna: entaabwa zaali mbu bbiri, ezaasaanuusibwa yo bwe yasaanuusibwa.
25 Yatuula ku nte kkumi na bbiri, essatu nga zitunuulira obukiika obwa kkono, n'essatu nga zitunuulira obugwanjuba, n'essatu nga zitunuulira obukiika obwa ddyo, n'essatu nga zitunuulira obuvanjuba: ennyanja n'eteekebwa ku zo waggulu, amatako gaazo zonna nga gali munda.
26 N'obugazi bwayo luta; n'omuggo gwayo gwakolebwa ng'omuggo gw'ekibya, ng'ekimuli ky'amalanga: yagyamu ensuwa enkumi bbiri.
27 N'akola entebe ekkumi za bikomo; entebe emu obuwanvu bwayo emikono ena, n'obugazi bwayo emikono ena, n'obugulumivu bwayo emikono esatu.
28 N'omulimu gw'entebe gwali bwe guti: zaaliko enkulukumbi; ne waba enkulukumbi wakati w'amadaala:
29 ne ku nkulukumbi ezaali wakati w'amadaala ne kubaako empologoma n'ente ne bakerubi; ne ku madaala ne kubaako waggulu ekitereezebwako: ne wansi w'empologoma n'ente ne wabaawo emigo egy'omulimu oguleebeeta.
30 Na buli ntebe yaliko bannamuziga bana ab'ebikomo n'eby'omu nkata eby'ebikomo: n'ebigere byayo ebina byaliko emisituliro: wansi w'ekinaabirwamu waaliwo emisituliro egyasaanuusibwa, buli musituliro nga guliko emigo ku mbiriizi zaagwo.
31 N'akamwa kaayo munda w'omutwe ne waggulu gwali mukono gumu: n'akamwa kaayo kaali keekulungirivu ng'omulimu ogw'ekitereezebwako bwe guli, mukono ko ekitundu: era ku kamwa kaayo kwaliko enjola, n'enkulukumbi zaazo nga zeesonga obutaba n'ekulungirivu.
32 Ne bannamuziga abana baali wansi w'enkulukumbi; n'emikiikiro gya bannamuziga gyali mu ntebe: n'obugulumivu bwa nnamuziga mukono ko ekitundu ky'omukono.
33 N'omulimu gwa nnamuziga gwali ng'omulimu gwa nnamuziga w'eggaali: emikiikiro gyako ne bannamuziga baako n'amagulu gaako n'enkata zaako byonna byali bisaanuuse.
34 Era waaliwo emisituliro ena ku nsonda ennya eza buli ntebe: emisituliro gyako gyali gya ntebe yennyini.
35 Ne ku ntikko y'entebe kwaliko ekintu eky'ekulungirivu obugulumivu bwakyo kitundu kya mukono: ne ku ntikko y'entebe emikono gyako n'enkulukumbi zaako byali bwe bityo.
36 Ne ku bipande by'emikono gyako ne ku nkulukumbi zaako n'ayolako bakerubi n'empologoma n'enkindu, ng'ekigero bwe kyenkana ekya buli kinnakimu, emigo nga gyetooloola.
37 Bw'atyo bwe yakola entebe ekkumi: zonna baazisaanuusa bumu, n'ekigero kimu, n'embala emu.
38 N'akola ebinaabirwamu kkumi bya bikomo: ekinaabirwamu ekimu kyagyamu ensuwa amakumi ana: na buli kinaabirwamu kyali kya mikono ena: ne ku ntebe ekkumi kinneemu ne kubaako ekinaabirwamu ekimu.
39 N'ateeka entebe, ettaano ku luuyi lw'ennyumba olwa ddyo, n'ettaano ku luuyi lw'ennyumba olwa kkono : n'ateeka ennyanja ku luuyi lw'ennyumba olwa ddyo ebuvanjuba, okutunuulira obukiika obwa ddyo.
40 Kiramu n'akola ebinaabirwamu n'ebijiiko n'ebibya. Awo Kiramu n'amalira ddala omulimu gwonna gwe yakolera kabaka Sulemaani mu nnyumba ya Mukama:
41 empagi zombi n'ebibya byombi eby'emitwe egyali ku ntikko z'empagi; n'ebitimba byombi eby'okubikka ku bibya byombi eby'emitwe egyali ku ntikko z'empagi;
42 n'amakomamawanga ebikumi bina ag'okubitimba byombi; embu bbiri ez'amakomamawanga za ku buli kitimba, okubikka ku bibya byombi eby'emitwe egyali ku mpagi;
43 n'entebe ekkumi n'ebinaabirwamu ekkumi ebyali ku ntebe;
44 n'ennyanja emu n'ente ekkumi n'ebbiri ezaali wansi w'ennyanja;
45 n'entamu n'ebisena n'ebibya: ebintu ebyo byonna Kiramu bye yakolera kabaka Sulemaani mu nnyumba ya Mukama byali bya bikomo bizigule.
46 Mu lusenyi lwa Yoludaani kabaka gye yabisaanuusiza, awali ettaka ery'ebbumba wakati w'e Sukkosi ne Zalesani.
47 Sulemaani n'aleka ebintu byonna nga tabigeze, kubanga byali bingi nnyo nnyini: obuzito bw'ebikomo tebwategeerekeka.
48 Sulemaani n'akola ebintu byonna ebyali mu nnyumba ya Mukama: ekyoto ekya zaabu n'emmeeza okwabanga emigaati egy'okulaga, ya zaabu;
49 n'ebikondo, ku luuyi olwa ddyo bitaano, ne ku lwa kkono bitaano, mu maaso g'awayimibwa okwogera, bya zaabu nnongoofu; n'ebimuli n'eby'ettabaaza ne makaasi, bya zaabu;
50 n'ebikompe n'ebisalako ebisiriiza n'ebibya n'ebijiiko n'emmumbiro, bya zaabu nnongoofu; n'eŋŋango ez'enzigi z'ennyumba ey'omunda, kifo ekitukuvu ennyo, era n'ez'enzigi z'ennyumba, ya yeekaalu, za zaabu.
51 Bwe gutyo omulimu gwonna kabaka Sulemaani gwe yakola mu nnyumba ya Mukama ne guggwaawo. Sulemaani n'ayingiza ebintu Dawudi kitaawe bye yawonga, effeeza n'ezaabu n'ebintu, n'abiteeka mu mawanika g'ennyumba ya Mukama.


text:
Zabbuli
Chapter 93
1 Mukama afuga; ayambadde obukulu: Mukama ayambadde, yeesibye amaanyi: Era ensi enywedde n'okuyinza n'eteyinza kusagaasagana.
2 Entebe yo yanywera edda n'edda lyonna: Obeererawo okuva emirembe n'emirembe.
3 Amazzi gayimusizza, Ai Mukama, Amazzi gayimusizza eddoboozi lyago; Amazzi gayimusa amayengo gaago.
4 Okusinga amaloboozi ag'amazzi amangi, Amayengo amanene ag'oku nnyanja, Mukama ali waggulu asinza amaanyi.
5 Bye wategeeza bya mazima ddala: Obutukuvu busaanira emmyumba yo, Ai Mukama, emirembe n'emirembe.


text:
Wa We Tusobola Okufuna eby’Okuddamu mu Bibuuzo Ebikulu Ennyo mu Bulamu?
Tusobola kubifuna . . .
mu bannasayansi?
mu bawi b’amagezi?
mu Bayibuli?
OMUWANDIISI OMU OWA BAYIBULI YASABA KATONDA NTI
“Ompe okutegeera . . . Ekigambo kyo kyonna kyonna mazima.”
Abantu bukadde na bukadde bafunye eby’okuddamu okuva mu Bayibuli.
Naawe wandyagadde okufuna eby’okuddamu?
Omukutu gwa Intaneeti, jw.org, gusobola okukuyamba.
SOMA ebiri ku mukutu ogwo
Kuliko eby’okuddamu mu bibuuzo ebikwata ku Bayibuli
Kuliko amagezi agasobola okuyamba amaka
LABA vidiyo ezeesigamiziddwa ku Bayibuli
Ez’abaana abato
Ez’abavubuka
WANULAKO ebitabo
KU BIBUUZO BINO, KIRUWA KY’OSINGA OKWEBUUZA?
Ddala ani afuga ensi?
Okubonaabona kuliggwaawo?
Ddala abafu basobola okuddamu okuba abalamu?
Funa eby’okuddamu ebiva mu Bayibuli ku jw.org/LG.
(Genda ku EBITABO › EBITABO N’OBUTABO)


text:
ETTEREKERO LYAFFE
Yalaba Okwagala okw’Amaanyi mu Bantu ba Yakuwa
BWE tukuŋŋaana awamu okulya ku mmeeza ya Yakuwa ey’eby’omwoyo, tufuna essanyu lingi. Ate n’okuliirako awamu emmere ne bakkiriza bannaffe ku nkuŋŋaana ennene, nakyo kyongera ku ssanyu lyaffe.
Mu Ssebutemba 1919, Abayizi ba Bayibuli baalina olukuŋŋaana mu Cedar Point, Ohio, Amerika olwamala ennaku omunaana. Wooteeri zaalina okusuza abagenyi n’okubafumbira emmere, naye abantu abajja ku lukuŋŋaana olwo baali bangi nnyo okusinga abaali basuubirwa. Olw’okuba abantu baali bangi nnyo, abaali bakola ogw’okuweereza emmere mu wooteeri baasalawo okulekawo emirimu gyabwe. Nga bimusobedde, maneja wa wooteeri eyo yasaba abavubuka abaali bazze ku lukuŋŋaana okuyambako, era bangi baasitukiramu. Sadie Green yali omu ku bavubuka abo. Agamba nti: “Nnali siweerezangako mmere mu wooteeri, naye nnanyumirwa nnyo.”
Mu myaka egyaddirira, enteekateeka zaakolebwa ab’oluganda bannakyewa okufumbiranga emmere abo abaabanga ku nkuŋŋaana ennene. Okuba nti ab’oluganda baakoleranga wamu, kyayamba abavubuka bangi okweteerawo ebiruubirirwa eby’omwoyo. Gladys Bolton yayambako mu kufumba emmere ku lukuŋŋaana olwaliwo mu 1937. Agamba nti: “Nnakolerako wamu n’ab’oluganda okuva mu bitundu ebitali bimu era ne bambuulira ku bizibu bye baali boolekagana nabyo n’engeri gye baali babyaŋŋangamu. Mu kiseera ekyo, nnatandika okulowooza ku ky’okuweereza nga payoniya.”
Beulah Covey yagamba nti: “Obumalirivu ab’oluganda abaakolanga ogw’okufumba bwe baalina bwayamba emirimu okutambula obulungi.” Kyokka omulimu ogwo gwalimu okusoomooza okutali kumu. Angelo Manera bwe yatuuka ku kisaawe ky’e Dodger eky’omu Los Angeles, California, awaali wagenda okuba olukuŋŋaana olunene mu 1969, baamutegeeza nti ye yali agenda okukulira abafumbi. Yagamba nti: “Nnatya nnyo!” Okusobola okuteekateeka aw’okufumbira, ab’oluganda baalina okusima omukutu gwa mita nga 400, okuyisaamu payipu za gaasi ow’okufumbisa!
Mu 1982, ab’oluganda mu Sierra Leone baasooka kusaawa kisiko ne bazimba effumbiro nga bakozesa ebizimbisibwa ebyali bisobola okufunika. Mu 1951 ab’oluganda mu Frankfurt, Bugirimaani baapangisa ekimotoka kya gaasi eyakozebwa ku ntamu 40 ze baafumbiramu. Ab’oluganda baagabulanga abantu 30,000 buli ssaawa. Okusobola okuwewula ku mirimu gya bannakyewa 576 abaali bakola ogw’okwoza ebintu, ab’oluganda beereteranga obwambe awamu ne wuma eby’okuliisa. Mu kibuga Yangon eky’omu Myanmar, ab’oluganda abaakola ogw’okufumba baateeka kaamulali mutonoko mu mmere eyali egenda okugabulwa ab’oluganda abaali bavudde mu nsi endala.
“BALYA BAYIMIRIDDE”
Ku lukuŋŋaana olunene olwali mu Amerika mu 1950, Annie Poggensee yali asimbye mu lunyiriri okufuna emmere era ng’akasana kaaka nnyo. Yagamba nti: “Nnawuliriza emboozi eyali wakati wa baganda bange babiri abaali bazze ku lukuŋŋaana nga bavudde mu nsi za Bulaaya nga bakozesa eryato.” Buli omu ku bo yayogera ku ngeri Yakuwa gye yali amuyambyemu n’asobola okubaawo ku lukuŋŋaana. Annie agattako nti: “Bombi baali basanyufu nnyo. N’omusana ogwali gwaka ennyo tebaaguwulira.” Ekyo Annie kyamukwatako nnyo.
Ku nkuŋŋaana ennene, ab’oluganda baasimbanga weema ennene era ne bateekamu emmeeza empanvu okusobozesa ab’oluganda okulya amangu oluvannyuma n’abalala basobole okulya. Enkola eyo yali nnungi nnyo. Ekyo omusajja omu ataali Mujulirwa wa Yakuwa bwe yakiraba yagamba nti: “Eddiini eyo yeewuunyisa. Abantu baayo balya bayimiridde.”
Bannamagye n’ab’obuyinza bwe baalaba engeri ab’oluganda gye baali bakolamu ebintu, nabo beewuunya nnyo. Oluvannyuma lw’okwetegereza engeri ab’oluganda gye baali bagabulamu emmere ku lukuŋŋaana olwali mu kisaawe ky’e Yankee mu kibuga New York, omukungu omu mu ggye ly’Amerika yakubiriza Meeja Faulkner ow’eggye lya Bungereza naye yeetegereze engeri Abajulirwa ba Yakuwa gye bakolamu ebintu byabwe. Bwe kityo, mu 1955, Faulkner ne mukyala we baagenda ku lukuŋŋaana olunene olwali mu Twickenham, mu Bungereza. Faulkner yagamba nti yakiraba nti Abajulirwa ba Yakuwa bakola ebintu mu ngeri entegeke obulungi olw’okuba baagalana.
Okumala emyaka mingi, ab’oluganda baakolanga nga bannakyewa okufumbira abo abajjanga ku nkuŋŋaana ennene emmere ennungi etaali ya buseere. Naye omulimu ogwo gwali gwetaagisa bannakyewa bangi, nga gukooya nnyo, era ng’abagukola basubwa ebintu bingi mu lukuŋŋaana. Emyaka gya 1970 bwe gyali ginaatera okuggwaako, enteekateeka eyo yagonzebwamu mu bitundu by’ensi bingi. Ate mu 1995, ab’oluganda baakubirizibwa okujjanga n’emmere yaabwe. Ekyo kyasobozesa abo abaakolanga ogw’okufumba okuganyulwa mu nkuŋŋaana n’okufuna obudde okunyumyako ne bakkiriza bannaabwe. *
Nga Yakuwa ateekwa okuba nga yasanyuka nnyo okulaba ng’ab’oluganda bangi bakola kyonna ekisoboka okuweereza bakkiriza bannaabwe nga babafumbira emmere ku nkuŋŋaana ennene! Abamu bayinza okuba nga basubwa nnyo ebiseera ebyo. Kyokka n’okutuusa leero, okwagala kye kimu ku bintu ebyeyoleka obulungi ku nkuŋŋaana zaffe ennene.
^ lup. 12 Kya lwatu nti ne leero waliwo emirimu mingi bannakyewa gye basobola okukola mu bitongole ebitali bimu ku nkuŋŋaana ennene.


text:
Ezekyeri
Chapter 23
1 Ekigambo kya Mukama ne kinjijira nate nga kyogera nti
2 Omwana w'omuntu, waaliwo abakazi babiri, nnyaabwe omu:
3 ne bayenda mu Misiri; baayenda mu buto bwabwe: eyo amabeere gaabwe gye gaanyigirizibwa, era eyo gye baabetentera ennywanto ez'obutannaba kumanya musajja.
4 N'amannya gaabwe Okola, omukulu, ne Okoliba, muganda we: ne baba bange ne bazaala abaana ab'obulenzi n'ab'obuwala. N'amannya gaabwe, Samaliya ye Okola, ne Yerusaalemi ye Okoliba.
5 Okola n'ayenda bwe yali owange; n'asuusuuta baganzi be, Abaasuli baliraanwa be,
6 abaayambalanga kaniki, abakulu n'abaamasaza, bonna balenzi abeegombebwa, abasajja ab'embalaasi abeebagadde embalaasi.
7 N'abagabira obwenzi bwe, bonna basajja ab'e Bwasuli abalonde: era buli gwe yasuusuuta, ne yeyonoonyesa n'ebifaananyi byabwe byonna.
8 So talekangayo bwenzi bwe okuva mu nnaku ez'e Misiri; kubanga mu buto bwe baasula naye, ne babetenta ennywanto ez'obutannaba kumanya musajja: ne bamufukako obwenzi bwabwe.
9 Kyennava mmuwaayo mu mukono gwa baganzi be, mu mukono gw'Abaasuli be yasuusuuta,
10 Abo baabikkula ku bwereere bwe: ne batwala abaana be ab'obulenzi n'ab'obuwala; naye ne bamutta n'ekitala: n'afuuka ekigambo eky'obuwemu mu bakazi; kubanga baamukomekkerezaako emisango.
11 Ne muganda we Okoliba n'alaba ekyo, naye n'amusinga okukyama mu kusuusuuta kwe ne mu bwenzi bwe obwabanga obungi okusinga obwenzi bwa muganda we.
12 Yasuusuuta Abaasuli, abaamasaza n'abakulu, baliraanwa be, abaayambalanga engoye ezinekaaneka ennyo, ab'embalaasi abeebagadde embalaasi, bonna balenzi abeegombebwa.
13 Ne ndaba ng'agwagwawazibwa; bombi baakwata ekkubo limu.
14 Ye n'ayongera ku bwenzi bwe; kubanga yalaba abasajja abatonebwa ku kisenge, ebifaananyi eby'Abakaludaaya ebyatonebwa n'eggerenge;
15 nga beesibye enkoba mu biwato, nga bagaziyizza ebiremba ng'ekifaananyi bwe kiri eky'Ababulooni mu Bukaludaaya, ensi mwe baazaalirwa.
16 Awo mangu ago nga kyajje abalabe n'abasuusuuta n'abatumira ababaka mu Bukaludaaya.
17 Abababulooni ne bajja gy'ali mu kitanda eky'okwagala, ne bamwonoona n'obwenzi bwabwe, ye n'agwagwawazibwa nabo, omwoyo gwe ne gubatamwa.
18 Kale bw'atyo n'abikkula ku bwenzi bwe n'abikkula ku bwereere bwe: kale omwoyo gwange ne gumutamwa, ng'omwoyo gwange bwe gwatamwa muganda we.
19 Era naye n'ayongera ku bwenzi bwe, ng'ajjukira ennaku ez'obuto bwe, mwe yayendera mu nsi ey'e Misiri.
20 Awo n'asuusuuta baganzi baabwe, omubiri gwabwe ng'ennyama y'endogoyi, n'ebibavaamu biri ng'ebiva mu mbalaasi.
21 Bw'otyo n'ojjukira obukaba obw'omu buto bwo, ennywanto zo bwe zaabetentebwa Abamisiri olw'amabeere ag'omu buwala bwe.
22 Kale, ggwe Okoliba, bw'ati bw'ayogera Mukama Katonda nti Laba, ndigolokosa ku ggwe baganzi bo omwoyo gwo be gutamiddwa, ne mbaleeta okukulumba enjuyi zonna:
23 Abababulooni n'Abakaludaaya bonna, Pekodi ne Sowa ne Kowa, n'Abaasuli bonna wamu nabo: abalenzi abeegombebwa, bonna baamasaza n'abakulu, abalangira n'abasajja abaatiikirira, bonna nga beebagadde embalaasi.
24 Era balikutabaala nga bakutte eby'okulwanyisa, amagaali ne bannamuziga, era nga balina ekibiina eky'amawanga; balyesimba okulwana naawe, nga balina obugabo n'engabo n'enkuffiira enjuyi zonna: era ndibatikkira okusala emisango, ne bakusalira omusango ng'emisango gyabwe bwe giri.
25 Era ndikusimbako obuggya bwange, nabo balikubonereza n'ekiruyi; balikuggyako ennyindo yo n'amatu go; n'ekitundu kyo ekirifikkawo kirigwa n'ekitala: balitwala abaana bo ab'obulenzi n'ab'obuwala; n'ekitundu kyo ekirifikkawo kiryokebwa omuliro.
26 Era balikwambuza ebyambalo byo; ne bakuggyako eby'obuyonjo byo ebirungi.
27 Bwe ntyo bwe ndimazaawo gy'oli obukaba bwo n'obwenzi bwo obwava mu nsi y'e Misiri: n'okuyimusa n'otobayimusiza nate amaaso go newakubadde okujjukira Misiri nate.
28 Kubanga bw'ati bw'ayogera Mukama Katonda nti Laba, ndikuwaayo mu mukono gw'abo b'okyawa, mu mukono gw'abo omwoyo gwo be gutamiddwa:
29 nabo balikukola olw'obukyawe, balikuggyako omulimu gwo gwonna, ne bakuleka ng'oli bwereere nga tobikkiddwako: obwereere obw'obwenzi bwo ne bubikkulibwa, obukaba bwo era n'obwenzi bwo.
30 Ebyo birikukolebwa, kubanga wayenda okugoberera ab'amawanga era kubanga ogwagwawazibbwa n'ebifaananyi byabwe.
31 Watambulira mu kkubo lya muganda wo; kyendiva mpa ekikompe kyo mu mukono gwo.
32 Bw'ati bw'ayogera Mukama Katonda nti Olinywa ku kikompe kya muganda wo, ekiwanvu era ekinene: olisekererwa ddala n'oduulirwa: kirimu bingi.
33 Olijjula obutamiivu n'obuyinike, ekikompe eky'okusamaalirira n'okulekebwawo, ekikompe kya muganda wo Samaliya.
34 Olikinywa n'okutankira, n'omeketa engyo zaakyo, n'oyuza amabeere go: kubanga nze nkyogedde, bw'ayogera Mukama Katonda.
35 Mukama Katonda kyava ayogera bw'ati nti Kubanga onneerabidde, n'onsuula ennyuma w'amabega go, kale naawe beerako obukaba bwo n'obwenzi bwo.
36 Era Mukama n'aŋŋamba nti Omwana w'omuntu, onoosala omusango gwa Okola ne Okoliba? kale babuulire emizizo gyabwe.
37 Kubanga baayenda, n'omusaayi guli mu mikono gyabwe, era baayenda ku bifaananyi byabwe; era ne batabani baabwe be banzaalira baabayisiza mu muliro eri byo okuliibwa.
38 Era nate bankoze kino: boonoonye ekifo kyange ekitukuvu ku lunaku olumu, era boonoonye essabbiiti zange.
39 Kubanga bwe baamala okuttira abaana baabwe ebifaananyi byabwe, kale ne bajja ku lunaku olwo mu kifo kyange ekitukuvu okukyonoona; era, laba, bwe batyo bwe bakoze wakati mu nnyumba yange.
40 Era nate mwatumya abantu abava ewala: abaatumirwa omubaka, kale, laba, ne bajja; n'onaabira abo n'oziga amaaso go ne weeyonja n'eby'obuyonjo;
41 n'otuula ku kitanda eky'ekitiibwa, emmeeza ng'etegekeddwa mu maaso gaakyo, kwe wateeka obubaane bwange n'amafuta gange.
42 N'eddoboozi ery'ekibiina ekyegolola lyali naye: abatamiivu ne baleetebwa okuva mu ddungu wamu n'abasajja abakopi; ne bateeka ebikomo ku mikono gy'abo bombi, n'engule ennungi ku mitwe gyabwe.
43 Awo ne njogera ku oyo eyali akaddiye mu bwenzi nti Kaakano banaayenda ku ye, naye nabo.
44 Ne bayingira gy'ali, nga bwe bayingira eri omukazi omwenzi: bwe batyo bwe baayingira eri Okola n'eri Okoliba, abakazi abakaba.
45 N'abatuukirivu, abo be balibasalira omusango ng'abakazi abenzi bwe basalirwa omusango era ng'abakazi abayiwa omusaayi bwe basalirwa omusango; kubanga benzi, n'omusaayi guli mu mikono gyabwe.
46 Kubanga bw'ati bw'ayogera Mukama Katonda nti Ndibalinnyisiza ekibiina ne mbawaayo okuyuuguumizibwa eruuyi n'eruuyi n'okunyagibwa.
47 Kale ekibiina kiribakuba amayinja, ne babafumita n'ebitala byabwe; balitta abaana baabwe ab'obulenzi n'ab'obuwala ne bookya ennyumba zaabwe omuliro.
48 Bwe ntyo bwe ndikomya obukaba mu nsi, abakazi bonna bayigirizibwe obutakola ng'obukaba bwammwe bwe buli.
49 Era balibasasula obukaba bwammwe, nammwe mulibaako ebibi eby'ebifaananyi byammwe: kale mulimanya nga nze Mukama Katonda.


text:
Yoswa
Chapter 15
1 N'akalulu ak'ekika eky'abaana ba Yuda ng'enda zaabwe bwe zaali kaatuuka ku nsalo ya Edomu, ku lukoola lwa Zini, ku luuyi olw'obukiika obwa ddyo, ku nkomerero ey'obukiika obwo.
2 N'ensalo yaabwe ey'obukiika obwo yava ennyanja ey'omunnyo gy'eva, ku kikono ekiraba mu bukiika obwa ddyo:
3 n'ebuna ku luuyi olw'obukiika obwa ddyo olw'ekkubo eririnnya ku Akulabbimu, n'eyita n'etuuka ku Zini, n'erinnya ku luuyi olw'obukiika obwa ddyo olwa Kadesubanea, n'eyita kumpi ne Kezulooni, n'erinnya ku Addali, n'ekyamira ku Kaluka:
4 n'eyita ku Azumoni, n'ekoma ku mugga ogw'e Misiri; n'enkomerero ez'ensalo zaali ku nnyanja: eyo y'eribeera ensalo yammwe ey'obukiika obwa ddyo.
5 N'ensalo ey'ebuvanjuba yali nnyanja ya munnyo, okutuuka Yoludaani we gufukira. N'ensalo ey'oluuyi olw'obukiika obwa kkono yava ku kikono eky'ennyanja Yoludaani we gufukira:
6 n'ensalo n'erinnya ku Besukogula, n'eyita ku luuyi olw'obukiika obwa kkono olwa Besualaba; n'ensalo n'erinnya n'etuuka ku jjinja lya Bokani omwana wa Lewubeeni:
7 n'ensalo n'erinnya ku Debiri ng'eva mu kiwonvu Akoli, n'egenda ku luuyi olw'obukiika obwa kkono, n'eraba e Girugaali, ye mitala w'ekkubo eririnnya ku Adummimu, oluli emitala w'omugga ku luuyi olw'obukiika obwa ddyo: n'ensalo n'eyita n'etuuka ku mazzi ag'e Ensemesi, n'enkomerero yaayo yali ku Enerogeri:
8 ensalo n'erinnya mu kiwonvu eky'omwana wa Kinomu n'etuuka ku muyegooyego ogw'omu Yebusi ku luuyi olw obukiika obwa ddyo (ye Yerusaalemi): ensalo n'erinnya kn ntikko ku lusozi oluli awakkirwa mu kiwonvu kya Kinomu ku luuyi olw'ebugwanjuba, ekyali mu nkomerero ey'ekiwonvu kya Lefayimu ku luuyi olw'obukiika obwa kkono:
9 ensalo n'ereetebwa okuva ku ntikko ey'olusozi okutuuka ku luzzi olw'amazzi ga Nefutoa, n'ebuna ebibuga eby'oku lusozi Efuloni; ensalo n'ereetebwa ku Baala (ye Kiriyasuyalimu):
10 ensalo n'ekyama ng'eva e Baala ku luuyi olw'ebugwanjuba eri olusozi Seyiri, n'eyita n'etuuka ku mabbali ag'olusozi Yealimu ku luuyi olw'obukiika obwa kkono (lwe Kyesaloni), n'ekka ku Besusemesi, n'eyita ku mabbali ag'e Timuna:
11 ensalo n'ebuna amabbali ag'e Ekuloni ku luuyi olw'obukiika obwa kkono: ensalo n'ereetebwa ku Sikkeroni, n'eyita n’etuuka ku lusozi Baala, n'ekoma ku Yabuneeri; n'enkomerero z'ensalo zaali ku nayanja.
12 N'ensalo ey'ebugwanjuba yatuuka ku nnyanja ennene, n’ensalo yaayo. Eyo ye nsalo ey'abaana ba Yuda ku njuyi zonna ng'enda zaabwe bwe zaali.
13 Ne Kalebu omwana wa Yefune n'amuwa omugabo mu baana ba Yuda, nga Mukama bwe yalagira Yoswa, ye Kiriasualuba, Aluba oyo yali kitaawe wa Anaki (ye Kebbulooni).
14 Kalebu n'agobamu abaana abasatu aba Anaki, Sesayi, ne Akimaani, ne Talumaayi, abaana ba Anaki.
15 N'ava eyo, n'alinnya okulwanyisa abaali mu Debiri: n'erinnya lya Debiri edda lyali Kiriasuseferi.
16 Kalebu n'ayogera nti Anaakuba Kiriasuseferi n'akimenya, oyo naamuwa omuwala wange Akusa okumuwasa.
17 Osunieri omwana wa Kenazi, muganda wa Kalebu, n’akimenya: n'amuwa Akusa muwala we okumuwasa.
18 Awo, bwe yajja gy'ali, n'asabisa kitaawe olusuku: n'ava ku ndogoyi ye; Kalebu n'amugamba nti Oyagala ki?
19 N'ayogera nti Mpa omukisa; kubanga ontadde mu nsi ey'obukiika obwa ddyo, era mpa n'enzizi ez'amazzi. N'amuwa enzizi ez'engulu n'ez'emmanga.
20 Obwo bwe busika obw'ekika eky'abaana ba Yuda ng'enda zaabwe bwe zaali.
21 N'ebibuga eby'enkomerero eby'ekika eky'abaana ba Yuda, eri ensalo ey'e Domu ku luuyi olw'obukiika obwa ddyo, byali Kabuzeeri, ne Ederi, ne Yaguli;
22 ne Kina, ne Dimona, ne Adada;
23 ne Kedesi, ne Kazoli, ne Isunani;
24 Zifu, ne Teremu, ne Bealosi;
25 ne Kazolukadatta, ne Keriosukezulooni (ye Kazoli);
26 Amamu, ne Sema, ne Molada;
27 ne Kazalugadda, ne Kesumoni, ne Besupereti;
28 ne Kazalusuali, ne Beeruseba, ne Biziosia:
29 Baala, ne Yimu, ne Ezemu;
30 ne Erutoladi, ne Kyesiri, ne Koluma;
31 ne Zikulagi, ne Madumanna, ne Samusanna;
32 ne Lebaosi, ne Sirukimu, ne Ayini, ne Limmoni: ebibuga byonna biri amakumi abiri mu mwenda, n'ebyalo byabyo.
33 Mu nsi ey'ensenyi, Esutaoli, ne Zola, ne Asa;
34 ne Zanowa, ne Engannimu, Tappua, ne Enamu;
35 Yalamusi, ne Adulamu, Soko, ne Azeka;
36 ne Saalayimu, ne Adisaimu, ne Gedera, ne Gederosaimu; ebibuga kkumi n'ebina n'ebyalo byabyo.
37 Zenani, ne Kadasa, ne Migudalugadi;
38 ne Dirani, ne Mizupe, ne Yokuseeri;
39 Lalusi, ne Bozukasi, ne Eguloni;
40 ne Kabboni, ne Lamamu, ne Kitulisi;
41 ne Gederosi, Besudagoni, ne Naama, ne Makkeda; ebibuga kkumi na mukaaga n'ebyalo byabyo:
42 Libuna ne Eseri, ne Asani;
43 ne Ifuta, ne Asuna, ne Nezibu;
44 ne Keira, ne Akuzibu, ne Malesa; ebibuga mwenda n'ebyalo byabyo.
45 Ekuloni n'ebibuga byamu n'ebyalo byakyo:
46 okuva ku Ekuloni okutuuka ku nnyanja, byonna ebiriraanye Asudodi, n'ebyalo byabyo.
47 Asudodi, ebibuga byakyo n'ebyalo byakyo; Gaza, ebibuga byakyo n'ebyalo byakyo: okutuuka ku mugga ogw'e Misiri, n'ennyanja ennene, n'ensalo yaayo.
48 Ne mu nsi ey'ensozi, Samiri, ne Yattiri, ne Soko;
49 ne Danna, ne Kiriasusanna (ye Debiri);
50 ne Anabu, ne Esutemo, ne Animu;
51 ne Goseni, ne Koloni, ne Giro; ebibuga kkumi n'ekimu n'ebyalo byabyo.
52 Alabu, ne Duma, ne Esani;
53 ne Yanimu, ne Besutappua, ne Afeka;
54 ne Kumuta, ne Kiriasualuba (ye Kebbulooni), ne Zioli; ebibuga mwenda n'ebyalo byabyo.
55 Mawoni, Kalumeeri, ne Zifu, ne Yuta;
56 ne Yezuleeri, ne Yokudeamu, ne Zanoa;
57 Kaini, Gibea, ne Timuna; ebibuga kkumi n'ebyalo byabyo.
58 Kalukuli, Besuzuli, ne Gedoli;
59 ne Maalasi, ne Besuanosi, ne Erutekoni; ebibuga mukaaga n'ebyalo byabyo.
60 Kiriasubaali (ye Kiriyasuyalimu), ne Labba; ebibuga bibiri n'ebyalo byabyo.
61 Mu ddungu, Besualaba, Middini, ne Sekaka;
62 ne Nibusani, n'ekibuga eky'Omunnyo, ne Engedi; ebibuga mukaaga n'ebyalo byabyo.
63 Era Abayebusi, be baali mu Yerusaalemi, abaana ba Yuda ne batayinza kubagobamu: naye Abayebusi ne babeera wamu n'abaana ba Yuda mu Yerusaalemi, ne kaakano.


text:
Isomo 8
Habwaki Ruhanga aikiriza Obubi n’Okubonabona?
1. Obubi bukatandika buta?
Obubi bukatandika obu Setani y’abalize ekisuba ekyabandize. Setani akaba ali maraika ahikirire baitu ‘ataikale omu mananu.’ (Yohana 8:44) Akegondeza okuramya okwiina kuheebwa Ruhanga. Akabihabiha Hawa omukazi ayabandize kujeemera Ruhanga, hanyuma na Adamu nawe akabeteranizaho omu bujeemu obu. Okubonabona n’okufa bikaijaho habw’omulingo Adamu y’acwiremu.
Setani obu y’aletiire Hawa kujeemera Ruhanga, akatandikaho obujeemu hali obulemi bwa Ruhanga. Abantu abarukukira obwingi beteranize ha Setani bayanga Obulemi bwa Ruhanga. Omu mulingo ogu, Setani afookere “omulemi wensi.”
2. Ebihangwa bya Ruhanga bikaba bitahikirire?
Byoona Ruhanga ebi y’ahangire bikaba bihikirire. Akahanga abamaraika n’abantu nibasoborra kimu kumworobera. (Ekyebiragiro 32:4, 5) Kandi akatuhanga twiina obugabe bw’okwecweramu kukora ekirungi rundi ekibi. Obugabe obu butusobozesa kwoleka ngu mali nitugonza Ruhanga.
3. Habwaki Ruhanga alekereho okubonabona n’okuhikya hati?
Habwaki Yahwe alekere obujeemu kugenda omu maiso? Akikozire kusobora kwoleka abantu ngu We nambere atali, tibarukusobora kwerema bonka. (Omugambizi 7:29; 8:9) Harabireho emyaka 6,000 kuruga omuntu ahangwa baitu abebembezi b’ensi tibasoboire kumaraho bulemu, obucwi bw’ebiragiro, obutali bwinganiza, rundi endwaire.
Butasisana obulemi bw’abantu, obwa Ruhanga bugasira boona ababwikiriza. (Isaya 48:17, 18) Omu kasumi akatali kahara Ruhanga obw’araihaho gavumentu z’abantu zoona, abo bonka abaikiriza kuba hansi y’obulemi bwe nubo bonka abarasigara omu nsi.
4. Okugumisiriza kwa Ruhanga kutuhereza akagisa k’okukora ki?
Setani akagamba ngu abantu boona bahereza Ruhanga habwokuba aina eby’abaha. Haroho omulingo ogw’orukusobora kwoleka ngu ebya Setani y’abalize bisuba. Okugumisiriza kwa Ruhanga itweena kutuha akagisa k’okwoleka rubaju ki oru tukusagika—orwa Ruhanga rundi orwa’bantu. Omulingo ogu twetwaramu nugwo gwoleka rubaju ki oru tukomereho kusagika.
5. Nitusobora tuta kukomamu Ruhanga nk’Omulemi waitu?
Obu twega ebirukukwata ha kuramya okw’amananu kandi tukabikorraho, tuba tukomeremu Ruhanga kuba mulemi waitu. (Yohana 4:23) Kandi obu twanga kwetahiriza omu bulemu n’eby’obulemi bw’ensi enu nkoku Yesu y’akozere, tuba twecwire ha bulemi bwa Setani.
Setani akozesa obusobozi bwe kuletera abantu kukora ebintu eby’obusihani. Abamu ha banyabuzaale baitu n’enganjani zaitu obu baturora tutakukora ebintu ebibi batusekereza n’obundi batuhakaniza. (1 Petero 4:3, 4) Nahabwekyo twiina kucwamu eki turakora. Turakomamu kukoragana n’abantu abarukugonza Ruhanga, n’okworobera ebiragiro bye eby’amagezi? Obu turakora tutyo, nitwija kwoleka ngu mali Setani akaba n’abaza ebisuba obu y’agambire ngu abantu tibarukusobora kuhereza Ruhanga baine ebizibu.
Okugonza Ruhanga okw’agirra abantu tikurukutulekamu okugurukyagurukya kwoona ngu naija kumaraho okubonabona. Boona abarukwikiriza kinu nibaija kwegondeza omu nsi ebiro byoona.


text:
Zekkaliya
Chapter 1
1 Mu mwezi ogw'omunaana, mu mwaka ogw'okubiri ogwa Daliyo, ekigambo kya Mukama kyajja gy'ali Zekkaliya, omwana wa Berekiya, omwana wa Iddo, nnabbi, nga kyogera nti
2 Mukama asunguwalidde nnyo bajjajjammwe.
3 Kyova obagamba nti Bw'ati bw'ayogera Mukama w'eggye nti Mudde gye ndi, bw'ayogera Mukama w'eggye, nange ndidda gye muli, bw'ayogera Mukama.
4 Muleme okuba nga bajjajjammwe bannabbi ab'edda be baagambiranga waggulu nti Bw'ati bw'ayogera Mukama w'eggye nti Kale muve mu makubo gammwe amabi ne mu bikolwa byammwe ebibi; so tebaawulira so tebampuliriza, bw'ayogera Mukama.
5 Bajjajjammwe bali ludda wa? ne bannabbi baba balamu emirembe gyonna?
6 Naye ebigambo byange n'amateeka gange, bye nnalagira abaddu bange, bannabbi, tebyabasanga bajjajjammwe? ne bakyuka ne boogera nti Nga Mukama w'eggye bwe yalowooza okutukola ffe, ng'amakubo gaffe bwe gali n'ebikolwa byaffe nga bwe biri, bw'atyo bwe yatukola.
7 Olunaku olw'amakumi abiri mu nnya, olw'omwezi ogw'ekkumi n'ogumu, gwe mwezi Sebati, mu mwaka ogw'okubiri ogwa Daliyo, ekigambo kya Mukama kyajja eri Zekkaliya, omwana wa Berekiya, omwana wa Iddo, nnabbi, nga kyogera nti
8 Natunula ekiro; era, laba, omuntu nga yeebagadde embalaasi ya lukunyu, era ng'ayimiridde wakati w'emiti emikadasi egyali mu kiwonvu; n'ennyuma we embalaasi, eza lukunyu n'eza kikuusikuusi n'enjeru.
9 Awo ne njogera nti Ai mukama wange, ebyo biki? Malayika eyali ayogera nange n'aŋŋamba nti Naakwolesa ebyo bwe biri.
10 Omuntu eyali ayimiridde wakati w'emikadasi n'addamu n'ayogera nti Ebyo Mukama by'atumye okutambulatambula ku nsi.
11 Ne biddamu malayika wa Mukama eyali ayimiridde wakati w'emikadasi ne byogera nti Tutambuddetambudde ku nsi, era laba, ensi yonna eteredde ewummudde.
12 Malayika wa Mukama n'addamu n'ayogera nti Ai Mukama w'eggye, olituusa wa obutasaasira Yerusaalemi n'ebibuga bya Yuda, bye waakanyiikaalirira emyaka ensanvu?
13 Mukama n'addamu malayika eyali ayogera nange ebigambo ebirungi, ebigambo eby'essanyu.
14 Malayika eyali ayogera nange n'aŋŋamba nti Yogerera waggulu ng'ogamba nti Bw'ati bw'ayogera Mukama w'eggye; nkwatiddwa Yerusaalemi ne Sayuuni obuggya, obuggya obungi.
15 N'obusungu obungi nsunguwalidde amawanga abawummula; kubanga nze nnanyiigako katono, bo ne bongera ku kubonaabona okwo.
16 Mukama kyava ayogera bw'ati nti Nkomyewo e Yerusaalemi n'ekisa; ennyumba yange erizimbibwa omwo, bw'ayogera Mukama w'eggye, n'omugwa gulireegebwa ku Yerusaalemi.
17 Yogerera waggulu nate ng'ogamba nti Bw'ati bw'ayogera Mukama w'eggye nti Oliboolyawo ebibuga byange ne byanjaala olw'okulaba ebirungi; oliboolyawo Mukama n'asanyusa Sayuuni, oliboolyawo ne yeeroboza Yerusaalemi.
18 Ne nnyimusa amaaso gange ne ntunula; era, laba, amayembe ana.
19 Ne ŋŋamba malayika eyali ayogera nange nti Ago maki? N'anziramu nti Gano ge mayembe agaasaasaanya Yuda ne Isiraeri ne Yerusaalemi.
20 Mukama n'anjolesa abaweesi bana.
21 Ne njogera nti Abo bajja kukola ki? N'ayogera nti Gano ge mayembe agaasaasaanya Yuda omuntu n'okuyimusa n'atayimusa mutwe gwe; naye bano bazze okugasaggula, okusuula amayembe g'amawanga agaayimusizanga ejjembe lyabwe ku nsi ya Yuda okugisaasaanya.


text:
Zekkaliya
Chapter 2
1 Ne nnyimusa amaaso gange ne ntunuulira; era, laba, omuntu ng'alina omugwa ogugera mu ngalo ze.
2 Ne njogera nti Ogenda wa ggwe? N'aŋŋamba nti Okugera Yerusaalemi, ndabe obugazi bwakyo bwe buli n'obuwanvu bwakyo bwe buli.
3 Era, laba, malayika eyali ayogera nange n'avaayo ne malayika omulala n'avaayo okumusisinkana
4 n'amugamba nti Ddukanako; mugambe omuvubuka oyo nti Yerusaalemi kiribaamu abantu balifikka mu bbugwe kubanga abantu bangi n'eby'omu bisibo bingi wakati mu kyo.
5 Kubanga nze ndiba ku kyo bbugwe ow'omuliro enjuyi zonna era ndiba kitiibwa wakati mu kyo, bw'ayogera Mukama.
6 Mukale, mukale, mudduke muve mu nsi ey'obukiika obwa kkbno, bw'ayogera Mukama; kubanga ng'empewo ennya ez'eggulu bwe ziri, bwe mbasaasaanyizza, bw'ayogera Mukama.
7 Kale, Sayuuni, dduka owone, ggwe atuula n'omuwala wa Babulooni.
8 Kubanga bw'ati bw'ayogera Mukama w'eggye nti Oluvannyuma lw'ekitiibwa antumye eri amawanga agaabanyaga; kubanga abakomako mmwe akoma ku mmunyi y'eriiso lye.
9 Kubanga, laba, ndibakunkumulirako omukono gwange ne baba mwandu gw'abaddu baabwe; nammwe munaamanya nga Mukama w'eggye ye yantuma.
10 Yimba, sanyuka, ggwe omuwala wa Sayuuni: kubanga, laba, njija nange naabeeranga wakati mu ggwe, bw'ayogera Mukama.
11 Ku lunaku olwo amawanga mangi agalyegatta ne Mukama ne gafuuka bantu bange: nange naabeeranga wakati mu ggwe, naawe onootegeeranga nga Mukama w'eggye yantuma gy'oli.
12 Era Mukama alisikira Yuda, okuba omugabo gwe mu nsi entukuvu, era alyeroboza nate Yerusaalemi.
13 Musirike, abalina omubiri mwenna mu maaso ga Mukama; kubanga azuukuse mu kifo kye ekitukuvu mw'abeera.


text:
ENKIMA gye yeeyongera okulinnya, gye yeeyongera n’okukunama! Bwe kiba ng’ekiruubirirwa kya pulezidenti wa FUFA, Moses Magogo, ne banne bwe bafuga omupiira mu ggwanga, kya kugutumbula, ku mulundi guno ebigenda mu maaso ku nsonga za liigi bandifunyeemu ekyokuyiga beewale okuwemuka.
Kigambibwa nti FUFA ne FSL bakkaanyizzane kkampuni ya Azam TV okusasuliraliigi ya babinywera.
Mu ngeri y’emu nti ne SuperSport esuubizza okwongeza ku nsimbi z’ewa kiraabu ne basuubiza okwongera okuba abalambulukufu ku ngabanya y’ensimbi nga ku luno baagala okusisinkana buli kiraabu ku ezo 16 ezizannya mu liigi.
Ku buli ludda,gano mawulire malungi kuba kiraabu zisuubirwa okufuna akawera.
Ebbanga lyonna Victoria University ne Vipers wamu ne Thadeus Kitandwe (ssentebe wa Vipers), lye bamaze nga balemedde ku ddiiru ya Azam TV, aba FUFA babadde batiisiatiisa okubagoba mu liigi era Kitandwe ne Harunah Kyobe (muwandiisi wa Vipers), Magogo abadde abalabira mu bbala lya kumulwanyisa.
Eno era y’enjiri ebadde esaasaanyizibwa naddala okuva mu bakaada ba Magogo.
Gye biggweeredde, nga Kitandwe ne banne bejjeeredde ate ng’obulimba bwa FUFA ku nsonga eno buwemuukiriziddwa.
Era kigambibwa nti bwe kyatuuse ku kukutula ddiiru, Kitandwe teyatemezeddwaako wadde kiraabu ezikwatibwako okutegeezebwako nga bwe gwali nga ddiiru ya SuperSport ekutulwa wadde nga ku luno FSL yategeezeddwaako.
Ku luno, FUFA bateekeddwa okuyiga nti obutakwatagana mu birowoozo tekitegeeza kuba mulabewo era bayige n’okukkiriza endowooza y’abo bwe batakkaanya.
Ekigendererwa kya kuzimba mupiira anti omuweesi ekyamuzimbya ku kkubo kuwabulwa na kuweebwa magezi.
Mu ngeri y’emu, ensonga za liigi azirekere kiraabu ezikwatibwako okuzeekolerako, FUFA eziyambeko mu kwezimba mu kifo ky’okusimbamu oluseke.
Kino kijja kutaakiriza okuzza omupiira mu mivuyo weewaawo era bateekeddwa ensonga ya SuperSport okugikwataganya obulungi obutataaganya liigi etambudde obulungi.


text:
Bya PROCOPIOS LUMU
NG’oggyeeko emmotoka ezimanyikiddwa ennyo mu muzannyo gw’emmotoka z’empaka omuli Subaru , Mitsubishi n’endala, kati abaagazi b’omuzannyo guno bayiiyizzaawo enkola y’okuvugisa Toyota Vitz , Allex ne Runx.
Omukugu mu kuzimba mmotoka z’empaka mu Uganda, owa AutoSalon Uganda, Moses Sseguya agamba nti Bannayuganda babadde n’obutamanya okusinziira ku bye yalabye e South Afrika.
“Bwe nnali e South Afrika nnalaba abavuzi ba mmotoka z’empaka nga bakozesa Toyota Vitz ,YARIS, Runx ne Allex.
Wano mu Uganda, abantu baludde nga balowooza nti Subaru n’emmotoka endala ezirina ‘Turbo’ zokka ze zirina okwetaba mu muzannyo guno,” bwe yagambye Turbo kyuma ekinyumunguza empewo evudde mu ekizoosi ne kigiwoza mu intercooler ate oluvannyuma ne kigizza mu yingini olwo mmotoka n’efuna amaanyi ag’ensusso era n’ewenyuka buweewo.
Vitz oba Allex ekirungi kye zirina nti zaakolerwamu sisitiimu eziwewusa, ezinywesa ekitono kyokka nga zidduka nnyo.
Mw. Sseguya agamba nti mmotoka yo eya Vitz bw’oba oyagala ekyusibwe evuge emmotoka z’empaka oba omuzannyo omulala oyita mu mitendera.
Okugeza mmotoka eya CC 1000-1600 eri mu N2, CC 1600-2000 N3 ne CC 2000-3000 N4 era bwe zibeera mu mpaka buli emu ebeera n’ekiti mw’egwa.
Obumotoka buno bulina enkizo ku mmotoka ennene kubanga bwo butono ate buwewuka okusinga Subaru oba Mitsubishi nga kino kiziyamba okudduka ennyo.
Abantu balowooza nti mmotoka y’empaka erina kubeera nga ezitowa nnyo,sso nga mmotoka gy’ekoma okubeera entono n’okuwewuka gy’ekoma okudduka. Sseguya ayongerako nti Vitz mmotoka nga eyabulijjo era yingini yaayo y’eya mmotoka eza bulijjo kyokka ekikyukamu gy’emitayimbye n’entebe ze bateekamu kubanga zibeera zanjawulo ku za bulijjo.
ENNYWA YAAZO:
Obuwanvu obwa kiromita 600, Subaru N10 enywa amafuta liita 300 ate yo Vitz enywa liita 100 era Vitz esobola bulungi okuvuganya ne Subaru N4.
EMIPIIRA
Mmotoka z’empaka zirina ekika ky’emipiira kye zirina okukozesa naddala nga ziri mu mpaka ku nguudo ez’ettaka. Sseguya agamba nti mmotoka nga Vitz oba Yaris zitambula bulungi naddala mu makoona kubanga zikozesaamagulu abiri kyokka nga Subaruekozesa amagulu ana erwana nnyokubanga ekozesa amagulu gonna.
“Vitz ne Runx zisobola okudduka okumalira ddala ennaku nnya nga tezifunye buzibu sso nga Subaru oba Mitsubishi tesobola kumalako nnaku ezo,” bw’agamba.
Mu Uganda kumpi buli muntu avuga Toyota kino kizifuula okubeera ennyangu okukanika era ebyuma byayo tebabiseera ng’ebya Subaru ne Mitsubishi Evo.
Omuvuzi wa mmotoka zino alina kubeera mugezi kubanga Subaru bw’etuuka ku luguudo olutereevu esumulukuka emisinde gy’otolabanga, kati owa Vitz oba Runx alina kumulindira mu makoona olwo naye yeeyagale.
Subaru efa nnyo, abazikanika batono ate ng’ebyuma byayo bigula buwanana.Kino kivuddeko abavuzi okwettanira obumotoka obutono ate nga n’omuzannyo gubanyumira.


text:
Malaki
Chapter 1
1 Omugugu ogw'ekigambo kya Mukama eri Isiraeri ekyajjira mu Malaki.
2 Nnabaagala, bw'ayogera Mukama. Era naye mwogera nti Watwagala otya? Esawu teyali muganda wa Yakobo? bw'ayogera Mukama: era naye nnamwagala Yakobo;
3 naye Esawu nnamukyawa, ne nfuula ensozi ze okuba amatongo, ne mpa obusika bwe ebibe eby'omu ddungu.
4 Kubanga Edomu ayogera nti Tukubiddwa wansi, naye tulidda ne tuzimba ebifo ebyazika; bw'ati bw'ayogera Mukama w'eggye nti Bo balizimba, naye nze ndyabya: era abantu banaabayitanga nti Nsalo ya bubi, era nti Bantu Mukama b'anyiigira ennaku zonna.
5 Era amaaso gammwe galiraba, ne mwogera nti Mukama agulumizibwe okusukka ensalo ya Isiraeri.
6 Omwana assaamu ekitiibwa kitaawe, n'omuddu mukama we: kale oba nga ndi kitammwe, ekitiibwa kyange kiri ludda wa? era oba nga ndi mukama kitammwe okutiibwa kwange kuli ludda wa? Mukama w'eggye bw'agamba mmwe, Ai bakabona abanyooma erinnya lyange. Era mwogera nti Twali tunyoomye tutya erinnya lyo?
7 Muweerayo ku kyoto kyange omugaati ogwonoonese. Era mwogera nti Twakwonoona tutya? Kubanga mwogera nti Emmeeza ya Mukama teriimu ka buntu.
8 Era bwe muwaayo enzibe y'amaaso okuba ssaddaaka, nga si bubi! era bwe muwaayo ewenyera n'endwadde, nga si bubi! Kale nno gitonere oyo akutwala; anaakusanyukira? oba anakkiriza amaaso go? bw'ayogera Mukama w'eggye.
9 Kale nno mbeegayiridde musabe ekisa kya Katonda, atukwatirwe ekisa: ebyo byabaawo ku bwammwe: waliwo ku mmwe gw'anakkirizaako amaaso ge? bw'ayogera Mukama w’eggye.
10 Mu mmwe singa mubaddemu n'omu eyandiggaddewo enzigi, muleme okukuma omuliro ku kyoto kyange obwereere! Sibasanyukira n'akatono, bw'ayogera Mukama w'eggye, so sikkirize kiweebwayo eri omukono gwammwe.
11 Kubanga okuva enjuba gy'eva okutuusa gy'egwa erinnya lyange kkulu mu b'amawanga; era obubaane buweerwayo mu buli kifo eri erinnya lyange, n'ekiweebwayo ekirongoofu: kubanga erinnya lyange kkulu mu b'amawanga, bw'ayogera Mukama w'eggye.
12 Naye mmwe mulivumisa kubanga mwogera nti Emmeeza ya Mukama eyonoonese, n'ebibala byayo, ye mmere ye, teriimu ka buntu.
13 Era mwogera nti Laba, omulimu guno nga guyinze! era mugisoozezza, bw'ayogera Mukama w'eggye; era muleese ekyo ekyanyagibwa olw'amaanyi, n'ekiwenyera, n'ekirwadde; bwe mutyo bwe muleeta ekiweebwayo: nnandikkirizza ekyo mu mukono gwammwe? bw'ayogera Mukama.
14 Naye oyo alimba akolimirwe, alina ennume mu kisibo kye, ne yeeyama n'awaayo ssaddaaka eri Mukama ekintu ekiriko obulema: kubanga nze ndi kabaka mukulu, bw'ayogera Mukama w'eggye, n'erinnya lyange lya ntiisa mu b'amawanga.


text:
Ekyamateeka
Chapter 1
1 Bino bye bigambo Musa bye yabuulira Isiraeri yenna emitala wa Yoludaani mu ddungu, mu Alaba awoolekera Sufu, wakati We Palani ne Toferi ne Labani ne Kazerosi ne Dizakabu.
2 Lwe lugendo olw'ennaku ekkumi n'olumu okuva e Kolebu okuyita awali olusozi Seyiri okutuuka e Kadesubanea.
3 Awo olwatuuka mu mwaka ogw'amakumi ana, mu mwezi ogw'ekkumi n'ogumu, ku lunaku olw'omwezi ogw'olubereberye, Musa n'ayogera n'abaana ba Isiraeri, nga byonna bwe byali Mukama bye yamulagira okubabuulira;
4 bwe yamala okutta Sikoni kabaka w'Abamoli, eyatuulanga mu Kesuboni, ne Ogi kabaka We Basani, eyatuulanga mu Asutaloosi, mu Ederei:
5 emitala wa Yoludaani, mu nsi ya Mowaabu, Musa gye yatanulira okulangira amateeka gano,
6 ng'ayogera nti Mukama Katonda waffe yayogerera naffe ku Kolebu, ng'ayogera nti Mwaludde okutuula ku lusozi luno:
7 mukyuke, mutambule, mugende mu nsi ey'ensozi ey'Abamoli, ne mu bifo byonna ebiriraanyeewo, mu Alaba, mu nsi ey'ensozi, ey'olusenyi, ne mu Bukiika obwa ddyo, ne ku ttale ly'ennyanja, ensi y’Abakanani, ne Lebanooni, okutuuka ku mugga omunene, omugga Fulaati.
8 Laba, ensi ngitadde mu maaso gammwe: muyingire, mulye ensi Mukama gye yalayirira bajjajja bammwe, Ibulayimu, ne Isaaka, ne Yakobo, okubawa bo n'ezzadde lyabwe eririddawo.
9 Nange nnayogera nammwe mu biro ebyo, nga ŋŋamba nti Nze siyinza kubasitula nzekka:
10 Mukama Katonda wammwe abongedde, era, laba, leero muli ng’emmunyeenye ez’omu ggullu okuba obungi.
11 Mukama, Katonda wa bajjajja bammwe, abongere emirundi lukumi okusinga nga bwe muli, era abawe omukisa, nga bwe yabasuubiza!
12 Nze nnyinza ntya nzekka okusitula okutegana kwammwe n'omugugu gwammwe n'okuyomba kwammwe?
13 Mwetwalire abasajja ab'amagezi era abategeevu era ab'amaanyi, ng'ebika byammwe bwe biri, nange ndibafuula abakulu bammwe.
14 Nammwe ne muddamu ne mwogera nti Ekigambo ky'oyogedde kirungi ffe okukikola.
15 Kale ne ntwala abakulu b'ebika byammwe, abasajja ab'amagezi, era ab'amaanyi, ne mbafuula abakulu bammwe, abaami b'enkumi, era abaami b'ebikumi, era abaami b'ataano, era abaami b'amakumi, era abamyuka, ng'ebika byammwe bwe biri.
16 Era nnakuutira abalamuzi bammwe mu biro ebyo, nga njogera nti Muwulirenga ensonga za baganda bammwe, musalirenga emisango egy'ensonga omuntu ne muganda we ne munnaggwanga ali awamu naye.
17 Temusalirizanga bwe munaasalanga emisango; munaawuliranga abato n'abakulu okubenkanyankanya; temutyanga maaso ga muntu; kubanga omusango gwa Katonda: era ensonga eneebalemanga mugireetanga gye ndi, nange naagiwuliranga.
18 Era nabalagira mu biro ebyo byonna eby'abagwanira okukola.
19 Awo ne tutambula okuva e Kolebu, ne tuyita mu ddungu liri lyonna eddene ery'entiisa lye mwalaba mu kkubo eriyita mu nsi ey’ensozi ey’Abamoli, nga Mukama Katonda waffe bwe yatulagira; ne tutuuka e Kadesubanea.
20 Ne mbagamba nti Mutuuse mu nsi ey’ensozi ey’Abamoli, Mukama Katonda waffe gy’atuwa.
21 Laba, Mukama Katonda wo attadde ensi mu maaso go: yambuka olye nga Mukama Katonda wa bajjajja bo bwe yakugamba; totya so tokankana.
22 Ne musemberera buli muntu ku mmwe, ne mwogera nti Tutume abantu abanatukulembera, batume abantu abaatukulembera, batukulemberere ensi, bakomewo batubuulire ekkubo bwe liri lye tuba twambukiramu, n’ebibuga bwe biri mwe tulituuka.
23 Ekigambo ekyo ne kinsanyusa nnyo: ne nnonda ku mmwe abantu kkumi na babiri, buli kika omuntu omu:
24 ne bakyuka ne balinnya ku lusozi, ne batuuka mu kiwonvu kya Esukoli, ne bakiketta.
25 Ne batwala ku bibala by'ensi mu ngalo zaabwe, ne babireeta gye tuli, ne batubuulira ne boogera nti Ensi eyo nnungi Mukama Katonda waffe gy'atuwa.
26 Naye mmwe ne mutakkiriza kwambuka, naye ne mujeemera ekiragiro kya Mukama Katonda wammwe:
27 ne mwemulugunyiza mu weema zammwe, ne mwogera nti Kubanga Mukama yatukyawa, kyeyava atuggya mu nsi y'e Misiri, okutugabula mu mikono gy'Abamoli, okutuzikiriza.
28 Twambuka wa? baganda baffe batusaanuusizza emitima gyaffe, nga boogera nti Abantu banene bawanvu okusinga ffe; ebibuga binene, byazimbibwako ebigo okutuuka mu ggulu; era twalabayo abaana ba Abanaki.
29 Awo ne ndyoka mbagamba nti Temubatya, so temubatekemukira.
30 Mukama Katonda wammwe abakulembera ye anaabalwaniriranga, nga byonna bwe byali bye yabakolera mu Misiri mu maaso gammwe;
31 ne mu ddungu, mwe walabira Mukama Katonda wo bwe yakusitula ng'omusajja bw'asitula omwana we, mu kkubo lyonna lye mwayitamu, okutuusa lwe mwatuuka mu kifo kino.
32 Naye mu kigambo ekyo temwakkiriza Mukama Katonda wammwe,
33 eyabakulemberanga mu kkubo, okubanoonyezanga ekifo eky'okukubiramu eweema zammwe, ng'ayima mu muliro ekiro, okubalaganga ekkubo lye munaayitamu, ne mu kire emisana.
34 Awo Mukama n'awulira eddoboozi ly'ebigambo byammwe, n'asunguwala, n'alayira ng'ayogera nti
35 Mazima tewalibawo n'omu ku bantu bano ab'emirembe gino emibi aliraba ensi ennungi, gye nnalayirira okuwa bajjajja bammwe,
36 wabula Kalebu omwana wa Yefune, oyo y'aligiraba; era oyo ndimuwa ensi gye yalinnyako n'abaana be: kubanga yagoberera Mukama mu byonna:
37 Mukama n'ansunguwalira nze ku bwammwe, ng'ayogera nti Naawe toliyingira omwo:
38 Yoswa omwana wa Nuni, ayimirira mu maaso go, oyo aliyingira omwo: mugumye omwoyo; kubanga ye aligisisa Isiraeri.
39 Era n'abaana bammwe abato, be mwayogera nga bagenda okuba omwandu, n'abaana bammwe, abatamanyi leero birungi newakubadde ebibi, bo baliyingira omwo, era ndigibawa bo, era baligirya.
40 Naye mmwe mukyuke mutambule mu ddungu mu kkubo eriyita mu Nnyanja Emmyufu.
41 Ne mulyoka muddamu ne muŋŋamba nti Tusobezza ku Mukama; tunaayambuka ne tulwana, nga byonna bwe biri Mukama Katonda waffe bye yatulagira. Ne mwesiba buli muntu ebibye eby'okulwanyisa, ne mwanguwa okulinnya ku lusozi.
42 Awo Mukama n'aŋŋamba nti Bagambe nti Temulinnya so temulwana; kubanga nze siri mu mmwe; muleme okugobebwa mu maaso g'abalabe bammwe:
43 Awo ne njogera nammwe, ne mutawulira; naye ne mujeemera ekiragiro kya Mukama ne mukwatibwa amalala, ne mulinnya ku lusozi.
44 Awo Abamoli abaatuulanga ku lusozi olwo, ne bafuluma okubalumba ne babagoba, ng'enjuki bwe zikola, ne babakubirakubira ku Seyiri okutuusa ku Koluma.
45 Ne muddayo ne mukaaba amaziga mu maaso ga Mukama; naye Mukama n'atawulira ddoboozi lyammwe, so n'atabategera kutu.
46 Awo ne mutuulira mu Kadesi ennaku nnyingi, ng'ennaku bwe ziri ze mwamalayo.


text:
OMUNAALA GW'OMUKUUMI (OGW'OKUSOMA MU KIBIINA) FEBWALI 2015
Magazini eno erimu ebitundu ebirina okusomebwa okuva nga Apuli 6 okutuuka nga Maayi 3, 2015.
Ekitabo Ekyasanyusa Ennyo ab’Oluganda mu Japan
Ekitabo ekipya ekiyitibwa ‘Bayibuli
Yoleka Obwetoowaze n’Obusaasizi nga Yesu bwe Yakola
1 Peetero 2:21 watukubiriza okutambulira mu bigere bya Yesu. Ffe abantu abatatuukiridde tuyinza tutya okwoleka obwetoowaze n’obusaasizi nga Yesu bwe yakola?
Yoleka Obuvumu n’Okutegeera nga Yesu bwe Yakola
Ebiri mu Bayibuli bisobola okutuyamba okutegeera ebikwata ku Yesu. Laba engeri gy’oyinza okwoleka obuvumu n’okutegeera nga Yesu bwe yakola.
Weeyongere Okubuulira n’Obunyiikivu
Okubuulira amawulire amalungi gwe mulimu ogusingayo obukulu ogulina okukolebwa ku nsi leero. Bintu ki ebisobola okutuyamba okweyongera okubuulira n’obunyiikivu?
Amawanga Gategekebwa ‘Okuyigirizibwa Yakuwa’
Abakristaayo abaaliwo mu kyasa ekyasooka amawulire amalungi baagabuulira kutuuka wa? Bintu ki ebiyinza okuba nga byabayamba okukola obulungi omulimu ogwo?
Yakuwa Atuwa Obulagirizi nga Tukola Omulimu gw’Okubuulira
Biki ebibaddewo mu myaka egiyise ebiyambye abaweereza ba Yakuwa okukola obulungi omulimu ogw’okubuulira?
Ebibuuzo Ebiva mu Basomi
Kiki ekiyinza okukolebwa okuyamba bakkiriza bannaffe obuwoowo be buyisa obubi? Ddi lwe kyetaagisa omubuulizi omukazi okubikka ku mutwe?
“Ekiseera Ekikulu Ennyo”
Magazini ya Zion Watch Tower ekiseera ky’Ekijjukizo yakiyita ‘ekiseera ekikulu ennyo’ era n’ekubiriza abaali bagisoma okubangawo ku mukolo gw’Ekijjukizo. Abayizi ba Bayibuli baakwatanga batya omukolo gw’Ekijjukizo?


text:
Oluyimba lwa Sulemaani
Chapter 4
1 Laba, oli mulungi, gwe njagala; laba, oli mulungi; Amaaso go mayiba ennyuma w'olugoye lw'ogabisseeko: Enviiri zo ziri ng'eggana ly'embuzi, Ezigalamidde ku mbiriizi z'olusozi Gireyaadi.
2 Amannyo go gali ng'eggana ly'endiga ezaakajja zisalibweko ebyoya, Ezirinnye okuva mu kunaazibwa; Buli emu ku zo ng'ezadde abaana abalongo, So tekuli ku zo efiiriddwa n'emu.
3 Emimwa gyo giri ng'ewuzi ey'olugoye olutwakaavu, N'akamwa ko kalungi: Ekyenyi kyo kiri ng'ekitundu ky'ekkomamawanga Ennyuma w'olugoye lw'obisse ku maaso.
4 Ensingo yo eri ng'ekigo kya Dawudi ekyazimbibwa okuterekamu ebyokulwanyisa, Omuwanikibwa engabo olukumi, Engabo zonna ez'abasajja ab'amaanyi.
5 Amabeere go gombi gali ng'abalongo ababiri abaana b'empeewo, Abaliira mu malanga.
6 Okutuusa obudde nga bukedde, ebisiikirize ne biddukira ddala, Neegendera eri olusozi olwa mooli. N'eri akosozi ak'omugavu.
7 Oli mulungi wenna, gwe njagala; So ku ggwe tekuli bbala.
8 Jjangu tugende ffembi okuva ku Lebanooni, mugole wange, Ffembi okuva ku Lebanooni: Lengera ng'oyima ku ntikko ya Amana, Ku ntikko ya Seniri ne Kerumooni, Ng'oyima awali empuku ey'empologoma, Ku nsozi ez'engo.
9 Osanyusizza omutima gwange mwannyinaze, mugole wange Osanyusizza omutima gwange n'eriiso lyo erimu, N'omukuufu ogumu ogw'omu bulago bwo.
10 Okwagala kwo nga kulungi mwannyinaze, mugole wange Okwagala kwo nga kusinga nnyo omwenge; N'amafuta go ag'omugavu nga gasinga nnyo eby'akaloosa eby'engeri zonna okuwunya obulungi!
11 Emimwa gyo, ai mugole wange, gitonnya ag'ebisenge by'enjuki: Omubisi gw'enjuki n'amata biri wansi w'olulimi lwo; N'okuwunya kw'ebyambalo byo kuli ng'okuwunya kwa Lebanooni.
12 Mwannyinaze, mugole wange, lwe lusuku olwasibibwa; Lwe luzzi olwasibibwa, ye nsulo eyateekebwako akabonero.
13 Ebimera byo lusuku lwa mikomamawanga, olulina ebibala eby'omuwendo omungi; Kofera n'emiti egy'omugavu:
14 Omugavu ne kalikomu, Kalamo ne kinamomo, n'emiti gyonna egy'omugavu; Mooli ne akalosi, wamu n'eby'akaloosa byonna ebisinga obulungi.
15 Ggwe nsulo y'ennimiro, Oluzzi olw'amazzi amalamu, Era emigga egikulukuta egiva ku Lebanooni.
16 Muzuukuke, mmwe embuyaga eziva obukiika obwa kkono; nammwe mujje, ez’obukiika obwa ddyo: Mukuntire ku nnimiro yange, eby’akaloosa ebyamu bikulukute. Muganzi wange ajje mu nnimiro ye; Alye ebibala bye eby'omuwendo omungi.


text:
Olugero 90: N’Omukazi ku Luzzi
YESU awummuddemu ku luzzi mu Samaliya. Abayigirizwa be bagenze mu kibuga kugula mmere. Omukazi Yesu gw’ayogera naye azze kusena mazzi. Amugamba: ‘Mpa ku mazzi nnywe.’
Kino kyewuunyisa nnyo omukazi oyo. Omanyi lwaki? Lwa kuba Yesu Muyudaaya, ate ng’omukazi Musamaliya. Era Abayudaaya abasinga obungi tebaagala Basamaliya. Tebaagala na kwogera nabo! Naye Yesu ayagala abantu aba buli kika. N’olwekyo agamba: ‘Singa omanyi akusaba amazzi okunywa, wandimusabye era yandikuwadde amazzi agawa obulamu.’
‘Ssebo,’ bw’atyo omukazi bw’agamba, ‘oluzzi luwanvu, ate tolina na kalobo. Amazzi agawa obulamu onoogaggya wa?’
‘Bw’onywa amazzi agava mu luzzi luno ojja kulumwa ennyonta nate,’ bw’atyo Yesu bw’annyonnyola. ‘Naye amazzi ge ngaba gasobozesa omuntu okubeerawo emirembe gyonna.’
‘Ssebo,’ omukazi agamba, ‘mpa amazzi ago! Olwo sirirumwa nnyonta nate. Era tekirinneetaagisa kujja wano nate kusena mazzi.’
Omukazi alowooza nti Yesu ayogera ku mazzi gennyini. Naye Yesu ayogera ku mazima agakwata ku Katonda n’obwakabaka bwe. Amazima gano galinga amazzi agawa obulamu. Gayinza okuwa omuntu obulamu obutaggwaawo.
Yesu kati agamba omukazi: ‘Genda oyite omwami wo mujje wano.’
‘Sirina mwami,’ bw’atyo bw’addamu.
‘Ozzeemu kituufu,’ bw’atyo Yesu bw’agamba. ‘Obadde n’abaami bataano, era omusajja gw’oli naye kati si mwami wo.’
Omukazi yeewuunya nnyo, kubanga bino byonna bituufu. Yesu yamanya atya ebintu bino? Yee, lwa kuba Yesu y’Oyo Eyasuubizibwa eyatumibwa Katonda, era Katonda amutegeeza ebintu bino. Mu kiseera kino abayigirizwa ba Yesu bakomawo, era beewuunya nti ayogera n’omukazi Omusamaliya.
Kiki kye tuyigira ku kino? Kiraga nti Yesu alaga ekisa abantu ab’ebika byonna. Era naffe bwe twandikoze. Tetwandirowoozezza nti abantu abamu babi kubanga ba kika ekimu. Yesu ayagala abantu bonna okumanya amazima agatuusa mu bulamu obutaggwaawo. Era naffe twandyagadde okuyamba abantu okuyiga amazima.
Yokaana 4:5-43; 17:3.
Ebibuuzo
- Lwaki Yesu awummuddemu ku luzzi mu Samaliya, era kiki ky’agamba omukazi?
- Lwaki omukazi yeewuunya, Yesu amugamba ki, era lwaki?
- Omukazi alowooza nti Yesu ayogera ku mazzi ki, naye Yesu ategeeza mazzi ki?
- Lwaki omukazi yeewuunya ebyo Yesu byamumanyiiko, era bino Yesu yabimanya atya?
- Ebyo ebyaliwo ebikwata ku mukazi eyali ku luzzi bituyigiriza ki?
Ebibuuzo ebyongerezeddwako
- Soma Yokaana 4:5-43.
Okusinziira ku kyokulabirako kya Yesu, twanditutte tutya abantu ab’eggwanga eddala oba langi? (Yok. 4:9; 1 Kol. 9:22; 1 Tim. 2:3, 4; Tito 2:11)
Miganyulo ki egy’eby’omwoyo omuntu afuuse omugoberezi wa Yesu gy’afuna? (Yok. 4:14; Is. 58:11; 2 Kol. 4:16)
Tuyinza tutya okulaga okusiima ng’okw’omukazi Omusamaliya, eyali ayagala okutegeezaako abalala by’ayize? (Yok. 4:7, 28; Mat. 6:33; Luk. 10:40-42)


text:
Okuva
Chapter 18
1 Yesero, kabona wa Midiyaani, mukoddomi wa Musa, n'awulira byonna Katonda bye yakolera Musa ne Isiraeri abantu be, nti Mukama yaggyamu Isiraeri mu Misiri.
2 Yesero, mukoddomi wa Musa, n'atwala Zipola, mukazi wa Musa, bwe yamugoba,
3 ye n'abaana be babiri; erinnya ly'omu mu bo Gerusomu; kubanga yayogera nti Nali mugenyi mu nsi etali yange:
4 n'erinnya ery'omulala Eryeza; kubanga yayogera nti Katonda wa kitange yali mubeezi wange n'amponya mu kitala kya Falaawo:
5 Yesero, mukoddomi wa Musa, n'ajja n'abaana be ne mukazi we eri Musa mu ddungu eryo gye yasula ku lusozi lwa Katonda:
6 n'agamba Musa nti Nze mukoddomi wo Yesero nzize gy'oli ne mukazi wo n'abaana be bombi wamu naye.
7 Musa n'avaayo okusisinkana mukoddomi we, n'akutama, n'amunywegera; ne babuuzagana nti Otyanno? ne bayingira mu weema.
8 Musa n'abuuiira mukoddomi we byonna Mukama bye yakola Falaawo n'Abamisiri ku lwa Isiraeri, ebizibu byonna ebyababeerako mu kkubo, era Mukama bwe yabawonya.
9 Yesero n'asanyuka ku lw'obulungi bwonna Mukama bwe yakola Isiraeri, kubanga yabalokola mu mukono gw'Abamisiri.
10 Yesero n'ayogera nti Yeebazibwe Mukama eyabalokola mu mukono gw'Abamisiri, ne mu mukono gwa Falaawo; eyalokola abantu mu mukono gw'Abamisiri.
11 Kaakano ntegedde nti Mukama ye mukulu okusinga bakatonda bonna: weewaawo mu kigambo mwe beenyumiririza ku bo.
12 Yesero mukoddomi wa Musa, n'atwala ekiweebwayo ekyokebwa ne ssaddaaka eri Katonda: Alooni n'ajja, n'abakadde bonna aba Isiraeri, balye emmere awamu ne mukoddomi wa Musa mu maaso ga Katonda.
13 Awo olwatuuka enkya Musa n'atuula okubalamula abantu: abantu ne bayimirira nga beetoolodde Musa okusooka enkya okutuusa olweggulo.
14 Mukoddomi wa Musa bwe yalaba byonna bye yakolera abantu, n'ayogera nti Kiki kino ky'okolera abantu? Lwaki ggwe wekka ggwe otudde, abantu ne baba nga bayimiridde okukwebungulula, okuva enkya okuzibya obudde.
15 Musa n'agamba mukoddomi we nti Kubanga abantu bajja gye ndi okubuuza Katonda:
16 bwe baba n'ekigambo, ne bajja gye ndi; nange mbasaalira omusango omuntu ne munne, ne mbategeeza amateeka ga Katonda, n'ebiragiro bye.
17 Mukoddomi wa Musa n'amugamba nti Ekigambo ky'okola si kirungi.
18 Tolirema kusiriira ggwe n'abantu bano abali awamu naawe: kubanga ekigambo kizitowa okusinga bw'oyinza ggwe: toyinza kukituukiriza wekka.
19 Kaakano wulira eddoboozi lyange, naakuteeseza ebigambo, Katonda abe naawe: obabeerere abantu eri Katonda, oleete ensonga eri Katonda
20 naawe olibayigiriza amateeka n'ebiragiro, era olibalaga ekkubo eribagwanidde okuyitamu, n'emirimu egibagwanidde okukola.
21 Nate olonde mu bantu bonna abasajja abasaana, abatya Katonda, ab'amazima, abakyawa amagoba agatali ga butuukirivu; obakuze ku bo, babe abakulu b'enkumi, n'abakulu b'ebikumi, n'abakulu b'amakumi ataano, n'abakulu b'amakumi:
22 babasalire abantu omusango ebiseera byonna: kale buli nsonga nnene banaagikuleeteranga ggwe, naye buli nsonga ntono banaagiramulanga bokka: bwe kityo kinaabeeranga kyangu ku ggwe, nabo baneetikkanga wamu naawe.
23 Bw'olikola ekigambo ekyo, era Katonda bw'alikulagira bw'atyo, n'olyoka oyinza okugumiikiriza ggwe, n'abantu abo bonna baligenda mu kifo kyabwe mu mirembe.
24 Awo Musa n'awulira eddoboozi lya mukoddomi we, n'akola byonna bye yayogera.
25 Musa n'alonda abasajja abasaanye mu Isiraeri yenna, n'abakuza ku bantu, abakulu ab'enkumi, abakulu b'ebikumi, abakulu b'amakumi ataano, n'abakulu b'amakumi.
26 Ne balamulanga abantu ebiseera byonna; ensonga enzibu baazireeteranga Musa, naye buli nsonga ntono baagiramulanga bokka.
27 Musa n'asiibula mukoddomi we; n'agenda mu nsi ye ye.


text:
Okuva
Chapter 10
1 Mukama n'agamba Musa nti Yingira eri Falaawo; kubanga nkakanyazizza omutima gwe n'omutima gw'abaddu be, ndyoke ndage obubonero bwange buno wakati waabwe:
2 era olyoke obuulire mu matu g'omwana wo ne mu g'omwana w'omwana wo, bye nkoze ku Misiri, n'obubonero bwange bwe nkoze wakati waabwe; mulyoke mumanye nga nze Mukama.
3 Musa ne Alooni ne bayingira eri Falaawo, ne bamugamba nti Bw'atyo bw'ayogera Mukama Katonda w'Abaebbulaniya nti Olituusa wa okugaana okwetoowaza mu maaso gange? Leka abantu bange, bampeereze.
4 Naye, bw'onoogaana okubaleka abantu bange, laba, jjo ndireeta enzige mu nsalo yo:
5 zirisaanikira kungulu ku nsi, ensi ereme okulabika: zirirya ebisigadde ebyawonawo, omuzira bye gwabalekera, ne zirya buli muti ogubamerera mu nsuku:
6 era ennyumba zo zirijjula, n'ennyumba z'abaddu bo bonna n'ennyumba z'Abamisiri bonna: nga bakitaawo bwe bataalaba newakubadde bakitaabwe ba kitaawo, okuva lwe baabeerawo ku nsi okutuusa leero. N'akyuka, n'ava eri Falaawo.
7 Abaddu ba Falaawo ne bamugamba nti Alituusa wa ono okutubeerera omutego? Leka abantu, baweereze Mukama Katonda waabwe: tonnamanya nga Misiri efudde?
8 Ne bazzibwa Musa ne Alooni eri Falaawo: n'abagamba nti Mugende, muweereze Mukama Katonda wammwe: naye b'ani abaligenda?
9 Musa n'ayogera nti Tuligenda n'abaana baffe abato era n'abakadde baffe, n'abaana baffe ab'obulenzi era n'abaana baffe ab'obuwala, n'endiga zaffe era n'ente zaffe bwe tuligenda; kubanga obubi buli mu maaso gammwe kubanga kitugwanidde ffe okukolera Mukama embaga.
10 N'abagamba nti Mukama abe nammwe nga bwe ndibaleka mmwe n'abaana bammwe abawere: mulabe;
11 Nedda mmwe abasajja abakulu mugende kaakano, mumuweereze Mukama; kubanga ekyo kye mwagala. Ne bagobebwa mu maaso ga Falaawo.
12 Mukama n'agamba Musa nti Golola omukono gwo ku nsi ey'e Misiri wabe enzige, zirinnye ku nsi ey'e Misiri, zirye buli muddo ogw'ensi, byonna byonna omuzira bye gwalekawo.
13 Musa n'agolola omuggo gwe ku nsi ey'e Misiri, Mukama n'aleeta embuyaga ku nsi ezaava ebuvanjuba ku lunaku luli obudde okuziba n'okukya; bwe bwakya enkya, embuyaga ezaava ebuvanjuba ne zireeta enzige.
14 Enzige ne zirinnya ku nsi yonna ey'e Misiri, ne zigwa mu nsalo zonna ez'e Misiri: zaali nzibu nnyo; edda n'edda tewabanga nzige nga ezo, newakubadde ennyuma waazo tewalibeera nga ezo.
15 Kubanga zaasaanikira kungulu ku nsi yonna, ensi n'efuusibwa ekizikiza; ne zirya buli muddo gwonna ogw'ensi n'ebibala byonna eby'emiti, omuzira bye gwalekawo: ne watasigala kintu kibisi, newakubadde omuti newakubadde omuddo ogw'omu nsuku, mu nsi yonna ey'e Misiri.
16 Falaawo n'alyoka ayita mangu Musa ne Alooni; n'ayogera nti Nnyonoonye Mukama Katonda wammwe, nammwe.
17 Kale kaakano nkwegayiridde, munsonyiwe okwonoona kwange omulundi guno gwokka, mumusabe Mukama Katonda wammwe, anziyeko olumbe luno lwokka.
18 N'ava eri Falaawo, n'asaba Mukama.
19 Mukama n'aleeta embuyaga ez'amaanyi ennyo ezaava ebugwanjuba, ne zitwala enzige ne zizisuula mu Nnyanja Emmyufu; tewaasigala nzige n'emu mu nsalo yonna ey'e Misiri.
20 Naye Mukama n'akakanyaza omutima gwa Falaawo, n'ataleka abaana ba Isiraeri.
21 Mukama n'agamba Musa nti Golola omukono gwo eri eggulu, ekizikiza kibeere ku nsi ey'e Misiri, ekizikiza ekiwulikika.
22 Musa n'agolola omukono gwe eri eggulu; ekizikiza ekikutte ne kiba mu nsi yonna ey'e Misiri ennaku ssatu;
23 tebaalabagana, newakubadde omuntu yenna teyagolokoka mu kifo kye ennaku ssatu: naye abaana ba Isiraeri bonna baalina omusana mu nju zaabwe.
24 Falaawo n'ayita Musa n'ayogera nti Mugende muweereze Mukama; endiga zammwe n'ente zammwe ze zibazisigala zokka: abaana abawere nabo bagende nammwe.
25 Musa n'ayogera nti Kikugwanidde nate okutuwa mu mikono gyaffe saddaaka n'ebiweebwayo ebyokebwa, tuweeyo saddaaka eri Mukama Katonda waffe.
26 Era n'amagana gaffe galigenda naffe; tewalisigala kinuulo n'ekimu; kubanga kitugwanidde okuzitwalako, tuweereze Mukama, Katonda waffe; era tetumanyi bye tulimuweerezesa Mukama, okutuusa lwe tulituuka eyo.
27 Naye Mukama n'akakanyaza omutima gwa Falaawo, n'atayagala kubaleka.
28 Falaawo n'amugamba nti Vaawo wendi, weekuume, oleme okulaba amaaso gange nate; kubanga ku lunaku lw'olirabiramu amaaso gange, olifa.
29 Musa n'ayogera nti Oyogedde bulungi; siriraba nate maaso go.


text:
Ekyabalamuzi
Chapter 9
1 Abimereki mutabani wa Yerubbaali n'agenda e Sekemu eri baganda ba nnyina n'ayogera nabo n'ab'oluganda bonna ab'ennyumba ya kitaawe wa nnyina nti
2 Mbeegayiridde, mwogerere mu matu g'abasajja bonna ab'e Sekemu nti Ekisinga obulungi gye muli kiruwa batabani ba Yerubbaali bonna, be bantu ensanvu, okubafuganga, nantiki omu okubafuganga? era mujjukire nga nze ndi wa ku magumba gammwe n'omubiri gwammwe.
3 Awo baganda ba nnyina ne bamwogerera ebigambo ebyo byonna mu matu g'abasajja ab'e Sekemu: emitima gyabwe ne gyagala okugoberera Abimereki; kubanga baagamba nti Ye muganda waffe.
4 Ne bamuwa (ebitundu) ebya ffeeza nsanvu bye baggya mu nnyumba ya Baaluberisi. Abimereki n'abiweera abasajja abataliiko kye bagasa abatali banywevu, ne bamugobereranga.
5 N'agenda mu nnyumba ya kitaawe mu Ofula, n'attira baganda be batabani ba Yerubbaali, be bantu ensanvu, ku jjinja limu: naye Yosamu mutabani wa Yerubbaali omuto n'afikkawo; kubanga yeekweka.
6 N'abasajja bonna ab'omu Sekemu ne bakuŋŋaana n'ennyumba yonna eya Mmiiro, ne bagenda ne bafuula Abimereki kabaka, awali omwera oguliraanye empagi eyali mu Sekemu.
7 Awo bwe baakibuulira Yosamu, n'agenda n'ayimirira ku ntikko y'olusozi Gerizimu, n'ayimusa eddoboozi lye, n'ayogerera waggulu, n'abagamba nti Mumpulire, mmwe abasajja ab'omu Sekemu, Katonda alyoke abawulire mmwe.
8 Olwatuuka emiti ne gifuluma okufuka amafuta ku kabaka anaagifuganga; ne gigamba omuzeyituuni nti Tufuge ggwe.
9 Naye omuzeyituuni ne gugigamba nti Nandirese obugimu bwange mwe bayima okussaamu ekitiibwa Katonda n'abantu ku bwange, ne ŋŋenda okuyuuguuma ku miti?
10 Emiti ne gigamba omutiini nti Jjangu ggwe otufuge,
11 Naye omutiini ne gugigamba nti Nandirese obuwoomerevu bwange n'ebibala byange ebirungi, ne ŋŋenda okuyuuguuma ku miti?
12 Emiti ne gigamba omuzabbibu nti Jjangu ggwe otufuge.
13 Omuzabbibu ne gugigamba nti Nandirese omwenge gwange, ogusanyusa Katonda n’abantu, ne ŋŋenda okuyuuguuma ku miti?
14 Awo emiti gyonna ne giryoka gigamba omweramannyo nti Jjangu ggwe otufuge.
15 Omweramannyo ne gugamba emiti nti Oba nga munfukako amafuta okuba kabaka mazima ddala, kale mujje mwesige ekisiikirize kyange: naye oba nga si bwe kiri, omuliro guve mu mweramannyo gumalewo emivule egy'oku Lebanooni.
16 Kale nno, oba nga mwakola eby'amazima n'eby'obutuukirivu, okufuula Abimereki kabaka, era oba nga mwakola bulungi Yerubbaali n'ennyumba ye, ne mumukola ng'emikono gye bwe gyasaanira (okumukola);
17 (kubanga kitange yabalwanirira, n'asingawo obulamu bwe, n'abawonya mu mukono gwa Midiyaani:
18 nammwe mugolokose leero ku nnyumba ya kitange, era mwattira batabani be, abantu nsanvu, ku jjinja limu, ne mufuula Abimereki, mutabani w'omuzaana we, kabaka w'abasajja ab'omu Sekemu, kubanga ye muganda wammwe;)
19 kale oba nga mumukoze leero eby'amazima n'eby'obutuukirivu Yerubbaali n'ennyumba ye, kale musanyukire Abimereki, era naye abasanyukire mmwe:
20 naye oba nga si bwe kiri, omuliro guve mu Abimereki, gumalewo abasajja ab'omu Sekemu n'ennyumba ya Mmiiro, era omuliro guve mu basajja ab'omu Sekemu ne mu nnyumba ya Mmiiro gumalewo Abimereki.
21 Yosamu n'agenda mbiro n'adduka, n'atuuka e Beseri, n'abeera eyo, olw'okutya Abimereki muganda we.
22 Abimereki n'amala emyaka esatu nga ye mukulu wa Isiraeri.
23 Katonda n’atuma omuzimu omubi okwawukanya Abimereki n'abasajja ab'omu Sekemu; abasajja ab'omu Sekemu ne basalira Abimereki enkwe:
24 ekyejo kye baakolera batabani ba Yerubbaali ensanvu kiryoke kijje, n'omusaayi gwabwe guteekebwe ku Abimereki muganda waabwe, eyabatta, ne ku basajja ab'omu Sekemu, abaawa emikono gye amaanyi okutta baganda be.
25 Abasajja ab'omu Sekemu ne bassaawo abateezi okumuteegeranga ku ntikko z'ensozi, ne banyaga bonna abaayitanga mu kkubo eryo gye baali: ne babuulira Abimereki.
26 Awo Gaali mutabani wa Ebedi n'ajja ne baganda be, n'agenda e Sekemu: abasajja ab'omu Sekemu ne bamwesiga.
27 Ne bafuluma mu nnimiro, ne bafumba embaga, ne bayingira mu nnyumba ya lubaale waabwe, ne balya ne banywa, ne bakolimira Abimereki.
28 Gaali mutabani wa Ebedi n'ayogera nti Abimereki ye ani, ne Sekemu ye ani, ffe okumuweereza? si ye mutabani wa Yerubbaali? ne Zebbuli omumyuka we (ye ani)? muweereze abasajja ba Kamoli kitaawe wa Sekemu: naye ffe kiki ekyandituweerezesezza oyo?
29 Era singa abantu bano baali wansi w'omukono gwange! nandiggyeewo Abimereki. N'agamba Abimereki nti Yongera eggye lyo ofulume.
30 Awo Zebbuli omukulu w'ekibuga bwe yawulira ebigambo bya Gaali mutabani wa Ebedi, obusungu bwe ne bubuubuuka.
31 N'atuma ababaka eri Abimereki mu kyama, ng'ayogera nti Laba, Gaali mutabani wa Ebedi ne baganda be batuuse mu Sekemu; era, laba, bawaliriza ekibuga okukulwanyisa.
32 Kale nno, golokoka kiro, ggwe n'abantu abali naawe, muteegere mu nnimiro:
33 awo olulituuka mu makya enjuba nga kyejje eveeyo, oligolokoka mu makya n'olumba ekibuga: era, laba, ye n'abantu abali naye bwe balifuluma okulwana naawe, oliyinza okubakola nga bw'oliraba ebbanga.
34 Abimereki n'agolokoka, n'abantu bonna abaali naye, kiro, ne bateega Sekemu nga beeyawuddemu ebisinde bina.
35 Gaali mutabani wa Ebedi n'afuluma, n’ayimirira mu mulyango gwa wankaaki w'ekibuga: Abimereki n'agolokoka n'abantu abaali naye we baali bateegedde.
36 Awo Gaali bwe yalaba abantu, n’agamba Zebbuli nti Laba, abantu baserengeta nga bava ku ntikko z'ensozi: Zebbuli n'amugamba nti Olaba ekisiikirize ky'ensozi nga kifaanana ng'abantu.
37 Gaali n'ayogera nate n'agamba nti Laba, waliwo abafuluma (mu kkubo eriri) wakati mu nsi, n'ekibiina ekimu kifuluma mu kkubo ery'omwera ogw'abafumu.
38 Awo Zebbuli n'alyoka amugamba nti Akamwa ko kaakano kali ludda wa kubanga wayogera nti Abimereki ye ani, ffe okumuweereza? bano si be bantu be wanyooma? kaakano, nkwegayiridde, fuluma olwane nabo.
39 Gaali n'akulembera abasajja ab'omu Sekemu n'afuluma, n'alwana ne Abimereki.
40 Abimereki n'amugoba, n'adduka mu maaso ge, ne bagwa bangi nga bafumitiddwa, okutuusa mu mulyango gwa wankaaki.
41 Abimereki n'abeera mu Aluma: Zebbuli n'agobamu Gaali ne baganda be, baleme okubeera mu Sekemu.
42 Awo olwatuuka enkya abantu ne bafuluma mu nnimiro; ne babuulira Abimereki.
43 Awo n'atwala abantu n'abaawulamu ebisinde bisatu, n'ateegera mu nnimiro: n'atunula, era, laba, abantu ne bafuluma mu kibuga; n'abagolokokerako, n'abakuba:
44 Abimereki n'ebisinde ebyali naye ne bafubutuka, ne bayimirira mu mulyango gwa wankaaki w'ekibuga: ebisinde ebibiri ne bafubutukira ku bonna abaali mu nnimiro ne babakuba.
45 Abimereki n'azibya obudde ku lunaku olwo ng'alwana n'ekibuga; ekibuga n'akikuba, n'atta abantu abaali omwo: n'amenyamenya ekibuga, n'akisiga omunnyo.
46 Abasajja bonna ab'omu kigo eky'e Sekemu bwe baawulira ekyo ne bayingira mu kinnya eky'omu nnyumba ya Eruberisi.
47 Ne babuulira Abimereki ng'abasajja bonna ab'omu kigo eky'e Sekemu bakuŋŋaanye.
48 Awo Abimeieki n'alinnya ku lusozi Zalumoni, ye n'abantu bonna abaali naye; Abimereki n'addira embazzi mu ngalo ze, n'atema ettabi ku miti, n'alironda, n'aliteeka ku kibegabega kye: n'agamba abantu abaali naye nti Kye mulabye nga nze nkikoze, mwanguwe mukole nga bwe nkoze
49 Abantu bonna nabo bwe batyo ne batema buli muntu ettabi lye, ne bagoberera Abimereki, ne bagassa ku kinnya kiri, ne bookya ekinnya nago; n'okufa ne bafa abasajja bonna ab'omu kigo eky'e Sekemu nabo, abasajja n'abakazi nga lukumi.
50 Awo Abimereki n'agenda e Sebezi, n'asiisira olusiisira ku Sebezi, n'akimenya.
51 Naye mu kibuga mwalimu ekigo eky'amaanyi, omwo mwe baddukira abasajja bonna n'abakazi, ne bonna ab'ekibuga, ne beggalira, ne balinnya ku kasolya k'ekigo.
52 Abimereki n'ajja eri ekigo, n'alwana nakyo, n'asemberera oluggi lw'ekigo okulwokya n'omuliro.
53 N'omukazi omu n'akasuka olnbengo ku mutwe gwa Abimereki, n'amwasa omutwe.
54 Awo n'ayanguwa okuyita omulenzi eyatwalanga ebyokulwanyisa bye, n'amugamba nti Sowola ekitala kyo, onzite, abantu balemenga okunjogerako nti Omukazi ye yamutta. Omulenzi we n'amufumita, n'afa.
55 Abasajja ba Isiraeri bwe baalaba nga Abimereki afudde, ne baddayo buli muntu mu kifo kye.
56 Katonda bwe yawalana bw'atyo obubi bwa Abimereki, bwe yakola kitaawe, kubanga yatta baganda be nsanvu:
57 n'obubi bwonna obw'abasajja ab'omu Sekemu Katonda n'abuwalana ku mitwe gyabwe: n'okukolima kwa Yosamu mutabani wa Yerubbaali ne kujja ku bo.